text:
पटना । सरकार क लेबर बजट संशोधित हुए जा रहल अछि आ गाम मे नरेगा (राष्ट्रीय ग्रामीण रोजगार अधिनियम) क दायरा सेहो बढ़ेबाक तैयारी अछि। ओना एखन इ मामला दिल्ली दरबार मे अछि आ मांग दस हजार करोड़ क अछि। मौजूदा प्रावधान 3200 करोड़ क अछि। सुनए मे इ हो आयल अछि जे इ भले पैघ रकम लागे, मुदा राजस्थान स कम अछि। केन्द्र राजस्थान कए 6000 करोड़ देलक अछि। एहि विसंगति क दोसर पहलू इ अछि जे लेबर बजट क मंजूर राशि सेहो दिल्ली मे अटकल छल, मुदा राज्य सरकार क पहल पर एकरा जारी करबाक निर्देश देल गेल अछि।
नरेगा कए मजदूरी क आइना मे देखी त एहि साल 3200 करोड़ क लेबर बजट स तीन करोड़ 20 लाख श्रम दिवस क सृजन होयत आ सौ दिन क अधिकतम सीमा क आधार पर एहि रकम स कम स कम तीन लाख लोक कए रोजगार भेटत । ओना, राज्य मे 1.12 करोड़ जॉब कार्ड बनाउल जा चुकल अछि आ एहिमे स 61 लाख लोक क बैंक मे खाता सेहो खुलि चुकल अछि। ग्रामीण विकास मंत्री भगवान सिंह कुशवाहा कहैत छथि जे आबै वाला दू माह मे जॉबकार्ड आ बैंक मे खाता खोलैय वाला क संख्या आओर बढ़त। दिल्ली इ गप मानि लेलक आ लेबर बजट बढ़ा देलक त राज्य क तस्वीर बदलि जाइत।
बढ़त दायरा
राज्य क 26 जिला सूखा क चपेट मे अछि। गाम मे कृषि क्षेत्र क अकुशल मजदूर क बीच काज क मांग बढि़ रहल अछि। एकरा देखैत राज्य सरकार नरेगा कए नव कलेवर मे ढालबाक योजना बनौलक अछि।
ग्रामीण स्वच्छता
पांच सौ क आबादी कए आधार मानि सौ दिन क लेल एक व्यक्ति क नियुक्ति बतौर सफाईकर्मी होइत। चक्रानुक्रम क आधार पर साल भरि मे एहि कार्यक्रम स 3-4 परिवार कए जोड़ल जायत। सरकार क तर्क अछि जे एहि स गाम मे साफ-सफाई रहत आ संक्रामक बीमारी क रोकथाम मे मदद भेटत । योजना कए जमीन पर उतारबा लेल बस बाल्टी, झाड़ू, गैमक्सीन आ ब्लीचिंग पाउडर क दरकार अछि। विद्यालय मे सेहो एहन व्यवस्था कैल जा सकैत अछि आ 100 बच्चा पर एकटन सफाईकर्मी नियुक्त कैल जा सकैत छैक।
साक्षरता
राज्य मे निरक्षर क संख्या 1.7 करोड़ आंकल गेल अछि। सरकार एहि पैघ आबादी कए साक्षर बनेबा लेल नरेगा कए माध्यम बनेबाक लेल केन्द्र स अनुमति मांगलक अछि । आकलन बतबैत अछि जे एहि पैघ आबादी कए साक्षर बनेबा लेल 17 लाख पढ़ल-लिखल नौजवान कए रोजगार भेट सकैत अछि आ 1734 करोड़ क राशि क व्यय स बिहार पूर्ण साक्षर भ सकैत अछि। एकरा लेल बस स्लेट, पेंसिल आ किछु किताब क बतौर मटेरियल कंपोनेंट दरकार अछि।
श्मशान
श्मशान क सेहो निर्माण नरेगा स करेबाक प्रस्ताव अछि। सरकार क कहब छैक जे एहि स पर्यावरण प्रदूषण रोकबा मे मदद भेटि सकैत अछि।
खेल क मैदान
नरेगा स गांव क खेल मैदान मे सांस्कृतिक कार्यक्रम क लेल प्लेटफार्म क निर्माण कराउल जाइत। एहि योजना क अलावा सरकार आंगनबाड़ी केन्द्र, ग्रामीण हाट आदि कए सेहो नरेगा स जोड़बाक योजना बना रखने अछि। अगर दिल्ली मेहरबान भेल त सूखा वाला जिला क चेहरा त बदलबे करत, बिहार एक बेर फेर देश कए नव बाट देखबे मे सफल रहत।


c: text/html

text:
देखलनि। "स्लैपस्टिक ह्यूमर" बला सस्ता लोकप्रियता बला नाटक सभक अन्तक शंखनादक रूपमे ऐ नाट्य उत्सवकेँ देखल जा रहल अछि, जइमे ने भगताक भ्रष्ट-हिन्दीक प्रयोग भेल छल आ ने जातिवादी वाक्य संरचना कतौ देखबामे आओल, ई दुनू विशेषता हिन्दीसँ मैथिलीमे अनूदित नाटक, आ मैथिली उपन्यास-कथाक नाट्य रूपान्तरण धरिमे जबर्दस्ती घोसियाओल जाइत रहल छल। जखनकि मूल हिन्दीमे ऐ तरहक जाति आधारित वाक्य संरचना नै छलै, तइयो ब्राह्मणवादी जातिवादी रंगमंच ऐ तरहक रूपान्तरण तथाकथित नीच जाइतकेँ अपमानित करबा लेल आ अपन अहमक तुष्टि लेल करैत रहल, आ तेँ सर्वहारा वर्ग अपनाकेँ ऐ सँ दूर रखने रहल।
-पूर्ण रूपसँ महिला कलाकार लऽ कऽ बेचनजी मैथिली नाटकक मंचन करबेलन्हि, जे एकटा कीर्तिमान अछि।
-९ बजे रातिसँ (२८ जनवरी २०१२) गजेन्द्र ठाकुर लिखित जादू वास्तविकतावादी नाटक "उल्कामुख"(निर्देशक बेचन ठाकुर)क मंचन प्रारम्भ भऽ गेल अछि।
-काल्हि २९ जनवरी २०१२ केँ जगदीश प्रसाद मण्डल लिखित नाटक "वीरांगना"(निर्देशक बेचन ठाकुर)क मंचन हएत।
........
-विदेह मैथिली नाट्य उत्सव २०१२ प्रारम्भ
-कुमार रामेश्वरम दीप जरा कऽ केलन्हि उद्घाटन, स्वागत गान सम्पन्न
-लोकमे अपार उत्साह
-कार्यक्रम शुरू हेबासँ पहिनहिये आयोजन स्थल लोकसँ खचाखच भरि गेल छल।
-स्थान-जे.एम.एस. कोचिंग सेन्टर, चनौरागंज, झंझारपुर
-तिथि २८ आ २९ जनवरी २०१२
-समय......दुनू दिन ११ बजे पूर्वाह्णसँ ५ बजे अपराह्ण धरि
-२०म विदेह मैथिली प्रदर्शनी सेहो ऐ उत्सवक अन्तर्गत आयोजित भऽ रहल अछि, मैथिली पोथी देखबा आ किनबा लेल भारी भीड़।
-एकांकी आ नाटकक मंचन हएत दुनू दिन
-मैथिली रंगमंच- भरत नाट्यशास्त्रक अनुसार- ई अछि ऐ नाट्य उत्सवक थीम
- नाटक आ फिल्मपर परिचर्चा सेहो हएत
-कविता गोष्ठीक आयोजन सेहो हएत।
-नाटक, गीत, संगीत, नृत्य, मूर्तिकला, शिल्प आ चित्रकला क्षेत्रमे विदेह सम्मान २०१२ सेहो प्रदान कएल जाएत
-मैथिलीक समानान्तर रंगमंचक उदयक रूपमे ऐ नाट्य उत्सवकेँ मोन राखल जाएत।

robotstxt: allowed

filter: keep


text:
राैतहट, भादाे २७ । मध्यरौतहटके अधिकांश नगरपालिकाके उम्मेदवारलोग अत्यन्त व्यस्त देखलगेल हए । निर्वाचन अब बहुत लगमे अएलाके कारण लोग पूरे व्यस्त देखलगेल हए । सम्पूर्ण दलके उमेदवार दिनरात मतदाताके अपना पक्षमे तानेला हर प्रयास कररहल देखलगेल हए । गरुडा नगरपालिकाके लेल मेयर पदके नेपाली काँग्रेससे उम्मेदवार सुनील यादव, उपमेयरके उमेदवार रंगीला देवी जयसवाल नेपाल उद्योग वाणिज्य महासंघके पूर्व सदस्य धर्मनाथ प्रसाद जयसवालके साथे पार्टीके सम्पूर्ण टिम जिंगडिया आ विर्तामे मतदातासे भेटघाट करइत अपना पक्षमे भोट देबेला आग्रह कएले छत । माधव नारायण नगरपािलकामे मेयर पदके नेपाली काँग्रेससे उमेदवार शंकर यादव फुलबरिया आ लौकाहामे अपन प्रचार अभियान केन्द्रित करइत मतदातासे अपना पक्षमे भोट देबेला आग्रह कएले छत । गरुडा नगरपालिकाके मेयर पदके लेल संघीय समाजवादी फोरम नेपालसे उमेदवार इन्दु यादव महम्मदपुर आ भीमडाबरके मतदातासे भेटघाट कएले छत । अइसही नेकपा माओवादी केन्द्रसे मेयर पदके उमेदवार विपिन जयसवाल पिपरिया, भीमडाबर आ पोठियाहीके मतदातासे भेटघाट करइत अपना पक्षमे मतदान करेला आग्रह कएले छत । माधव नारायण नगरपालिकाके लेल संघीय समाजवादी फोरम नेपालसे मेयर पदके उमेदवार वीरेन्द्र यादव मानपुर आ विशुनपूर्वामे अपना टिमके साथ पुगके भोट मगले छत । कटहरिया नगरपालिकाके लेल नेकपा माओवादी केन्द्रसे मेयर पदके उमेदवार सियाराम कुशवाहा फिरोज हथियाही, बहादुरपुर आ कटहरियाके मतदातासे अपना पक्षमे मतदान करेला आग्रह कएले छत । अइसही फोरमसे मेयरके उमेदवार जवाहार यादव कटहरियाा बगही आ बलुवाके मतदातासे भेटघाट करइत अपना पक्षमे भोट देबेला आग्रह कएले छत । फतुवा विजयपुर नगरपालिकाके लेल नेकपा माओवादी केन्द्रसे मेयर पदके उमेदवार सुरेन्द्र यादव सन्तपुर, बैरगनिया आ शीतलपुरके मतदातासे अपना पक्षमे भोट देबेला आग्रह करइत भेटघाट कएले छत । फतुवा विजयपुरके ही मेयर पदके लेल फोरम उमेदवार अजय यादव भैसही आ मेवाके मतदातासे भेटघाट करइत अपना पक्षमे मतदान करेला आग्रह कएले छत ।
Home विचार/दृष्टि चुनाव प्रचार चलढ परवान, उम्मेदवारलोग बनलन अत्यन्त व्यस्त


text:
ढनढन एटीएम, बैंक शाखा मे सेहो नकदीक अभाव
समदिया
पटना । बिहार मे टका लेल हाहाकार मचल अछि। एक दिस राज्यक अधिकतर एटीएम ढन ढन क रहल अछि त दोसर दिस नकदी संकट एतबा बिकराल भ चुकल अछि जे छपरा मे नकदीक अभाव मे दू दिन स एकटा सरकारी बैंकक शाखा बंद अछि। बैंक पदाधिकारीक कहब अछि जे ओ नकदी देबा मे असमर्थ छथि। कईटा बैंक टका जमा भेला पर ग्राहक कए किछु राशि उपलब्ध करा रहल अछि। अधिकतर बैंक क हाल एहने अछि। एहि संबंध मे बैंक कर्मी टीपी सिंह क कहब अछि जे बिहार मे एक दिन मे करीब 30 करोड नकदीक लेन-देन होइत अछि, मुदा बैंक शाखा कए 5 करोड़ देल जा रहल अछि। एहन मे शाखा प्रबंधन सब कए टका कोना देत। जाहि ठाम नकद जमा कम आ निकासी बेसी अछि ओहि ठाम शाखा प्रबंधक लेल स्थिति आओर खराब अछि। शाखा बंद करब हुनकर मजबूरी अछि। इ स्थिति केवल छपरा मे नहि, बल्कि पूरा बिहार मे अछि। राजधानी पटना मे 75 फीसदी एटीएम खाली अछि। कईटा एटीएम मे पंजाब नेशनल बैंक समेत किछु बैंकक कार्ड स्वीकार नहि करबाक सूचना साटल अछि। लोक 12 स 14 टा एटीएम घुमला बाद जरुरतक राशि पाबि रहल छथि। जिला मुख्यालयक हालत त आओर खराब अछि। बेगूसराय क स्टेशन चौक, ट्रेफिक चौक आ विश्वनाथनगर रोड मे कई दिन स एटीएम खाली अछि। शहरक करीब 95 फीसदी एटीएम खाली अछि।
बेगूसरायक संतोष मिश्र कहैत छथि जे एक हफ्ता स विभिन्न स्थान पर बैंक क चक्कर लगा रहल छी मुदा टका नहि भेटल। कृषि व्यवसाय ब्रांच दलसिंहसराय मे भीड़ क कारण दूटा महिला बेहोश भ गेलीह। एटीएम मे टका अबैत अछि मुदा दस मिनट मे खतम भ जाइत अछि। पीएनबी क अधिकतर शाखा मे 10000 स बेसी नकद नहि देल जा रहल अछि। एक दिन एहन स्थिति एसबीआई मे सेहो छल।
एहने हाल छपरा, दरभंगा, महराजगंज, गया, गोपालगंज, नालंदा, भागलपुर आ मधुबनीक कहल जा रहल अछि। दू हजार आ सौ टकाक नोट बाजार स गायब भ रहल अछि। गोपालगंज क रंजीत क कहब अछि जे हुनका एक लाख टका निकालबाक अछि मुदा तीन दिन स बैंक टहला रहल अछि जे एतबा नकद नहि द सकैत छी। सिवानक सौरभ क कहब अछि जे बैंक दू हजार स बैसी टका नहि द रहल अछि। एहिना मधुबनी स राज झा एटीएम खाली रहबाक सूचना द रहल छथि।


text:
कलकत्ता : नाट्य संस्था मिथियात्रिक झंकार दिस सं कोलकाताक मैथिलवृन्द एवं अपन पावन भूमि मिथिलाक माटि पानि सं समस्तरूपेन जुडल विश्वक समस्त मैथिल कें दुर्गोत्सव/विजयादशमी/कोजागराक हार्दिक शुभकामना एवं मां केर शारदीय अभिनंदन केर संग गौरवक बोध क’ एकटा विशिष्ट सूचना प्रसारित कयल जा रहल अछि जे गत वर्षक भांति एहू वर्ष मैथिल नाट्य संस्था मिथिलायात्रिक झंकार 27 दिसंबर 2015क रविक दिन सायं 6 बजे सं संगीत कला मंदिरक अन्तर्गत कलाकुंज केर तलकक्षक प्रेक्षागृह मे कार्यक्रम सुनिश्चित कयलक अछि.
उक्त नाट्यानुष्ठान मे प्रस्तुत नाटक मिथिलाक सुविख्यात लेखक महेन्द्र मलंगीया रचित एवं लब्धप्रतिष्ठित निर्देशक शंभूनाथ मिश्रा निर्देशित नाटक “काठक लोक” प्रदर्शित होयत जकर पूर्वाभ्यास प्रक्रियाक शुभारंभ होमय जा रहल अछि. ई नाटक “काठक लोक” मिथिलाक लोक कथा पर आधारित अछि. एहि नाटकक माध्यम सं नाटककार सत्य कें उजागर करबाक प्रयास कयलनि अछि. लेखक खोलक भीतर नुकायल राक्षस कें बाहर आनि ओकर सत्य विदित क’ जनमानस कें सतर्क करबाक चेष्टा कयलनि अछि. समाजक भीतर आर बाहर किछु एहने लोक छथि जे खोलक भीतर आ बाहर दुनू ठाम जीबैत अछि. सामाजिक प्राचीन परम्परा एवं धार्मिक अनुष्ठान अवलम्बित मनुक्ख अतीत सं इमानदार रहितहु खोल-प्रवृति आ प्रकृति मे नुकायल मनुक्ख द्वारा सतत प्रताड़ित होयत अयलाह. ओकरा सं मुक्ति दियेबाक हेतु लेखक मलंगियाजी कोनो कसरि नहि छोड़लनि अछि. नाटकक कथानक मे असत्यक साम्राज्य रहितहु एक दिन असत्यक दुर्ग भड़भड़ाक’ ढहि जायत अछि, तकर अत्यंत विलक्षणता सं प्रकट कयल गेल अछि. सरिपहु सत्य गंगा जकां पवित्र आ अक्षुण्ण होयत अछि, एकर अंत कदापि नहि भ’ सकैत अछि. पुरुष प्रधान समाजक चौकठि पर ठार एकटा नारीक निश्छ्लता, पति’क प्रति पवित्रता, अगाध प्रेम आ निष्ठा सं ओतप्रोत ई नाटक “काठक लोक” मानवीय मूल्यक आंतरिकता सं अवलोकन करबायत. समाजकें सत्यक पथ पर प्रशस्त होयबाक हेतु प्रणेता भ’ प्रेरित करबैत अछि.
(रिपोर्ट : भास्कर झा)
Tags: हालचाल हालचाल : एहिपार


text:
मिथिला क भौर ( राजग्राम ) क म . म . कृष्ण सिंह ठाकुर , जन्म : २०-०१ -१८४८ आ मृत्यु १० . १०. १९२१ . धर्मशास्त्र , न्याय , वेदांत आ पूर्व मीमांसा क विद्वान . १८९० मे महामहोपाधयाय क उपाधि . ई खण्डवला कुल के अंतिम महामहोपाध्याय छलाह . न्यायशास्त्र क अध्ययन लेल ठाढ़ी क पंडित विश्वनाथ झा से शिक्षा ग्रहण केला जे महाराज महेश्वर सिंह क दरवार मे सम्मानित विद्वान मे से एक छलाह . बाद क शिक्षा काशी मे गुरु राजाराम शास्त्री . दझिण भारत क ट्रावनकोर ( त्रिवेन्दम ) मे रामराजा क आश्रित विद्वान पंडित हरिदीक्षित से ” मत्स्यमांस के भक्ष्याभक्ष्य ” विषय पर शाश्त्रार्थ क परास्त केलैथ आ पुरुस्कार स्वरुप ४०००० रु प्राप्त . आर्य समाज क संस्थापक स्वामी दयानन्द सरस्वती से बनैली चम्पानगर मे शास्त्रार्थ आ मूर्तिविरोधी सरस्वती के निरुत्तर कायल . अहि शास्त्रार्थ क चर्चा डा . विधाता मिश्र करैत लिखलैथ जे ” अद्भुत शास्त्रार्थी आसीत . स्वामीदयानन्दसरस्वतीमहोदये
खण्डवलाकुलदीपिका , कामाख्यस्त्रोत्रम , गंगाश्रीलाहरी , अमरनाथशतक आदि पुस्तक प्रकाशित .
व्याकरण केसरी आ भारतधर्म महामण्डल से धर्मधुरीण क उपाधि से सम्मानित . हिनक सहपाठी मित्र छलाह म . म . चित्रधर मिश्र , म . म . बालशास्त्री , कविवर हर्षनाथ झा , पं . जनार्दन झा . शिष्य : म . म . अयोध्यानाथ मिश्र , चनौर , हैंठीवाली क पं . बटेकृष्ण झा , हनुमाननगर क पं . महेश झा , उजान क पं शशिनाथ झा , महरैल क गौरीनाथ झा , गंगौली क पं महेश झा . गुरु मे पचlढ़ी के विद्वान हरि मिश्र , प्रसिद्ध वैयाकरण पं भैयो झा वलाट राघोपुर . लोहना स्थित महेश्वर लता संस्कृत विद्यापीठ क प्रधानाचार्य रहलाह .
प्रातः स्मरणीय म . म . कृष्णसिंह ठाकुर क शत शत नमन आ तर्पण .🙏🙏
रमण दत्त झा
दरभंगा


text:
विक्रमादित्य वेलफेयर एडूकेशनल ट्रस्ट केर तत्वावधान मे आयोजित एहि समारोह मे डॉ'जनक क' पाग, दोपटा, सम्मान पत्र केर संगे संग 21000 टाका नगद राशि प्रदान कायल गेलनि। सम्मान सँ अविभूत होयत जनकजी कहलनि कि प्रवासी मैथिली भाषी सभक द्वारा अप्पन मातृभाषा केर संवर्धनक लेल जतेक काज कायल जे रहल अछि ई मिथिला मे रहनिहार सभक लेल अनुकरणीय अछि।
एहि विद्यापति स्मृति पर्व केर मुख्य विशेषता ई छल कि एहिमें गायन वादन केर इंतजाम नहि कायल गेल छल। अगबे भव्य कवि सम्मेलन केर आयोजन कायल गेल छल, जाहिक आनंद दर्शक सभ मनोयोग पूर्वक उठौलनि। कवि सम्मेलन मे मूल रुप सँ मैथिली आओर हिंदी केँ हास्य व्यंग्यक कवी सभकेँ आमंत्रित कायल गेल छल जिनका सभकेँ सुनैत दर्शक सभ लोट पोट होयत रहल।
कृष्णकुमार झा 'अन्वेषक' केर संचालन मे भेल एहि कवि सम्मेलन मे मैथिलीक प्रख्यात गीतकार आओर भारत निर्वाचन आयोग केर आईकॉन मणिकांत झा सामागीत “गाम के अधिकारी तोहें बरका भैया यौ भेलै केहन समइया यौ भइया हमरो एकटा लैपटॉप कीनि दीय इंटरनेट ऑपरेट करबै यौ“ प्रस्तुत करी दर्शक सभकेँ थपरी बजेबाक लेल मजबूर क' देलनि। एहि कवि सम्मेलन मे मधुबनी सँ आयल सदरे आलम गौहर आओर कमलेश प्रेमेंद्र, वाराणसी सँ महेश दूवे, मध्य प्रदेश सँ महेन्द्र मिश्र, मूंबई केँ तबस्सुम राणा, डॉ. प्रतिभा झा, स्वेता झा, सहित कैको कवी लोकनि अप्पन रचना पढ़लनि।
डॉ. यू एस झा केर अध्यक्षता मे आयोजित एहि कार्यक्रम मे आकाशवाणी पूर्णियाँ के केंद्राध्यक्ष डॉ. प्रभात नारायण झा विशिष्ट अतिथिक रुप मे उपस्थित छाला। पत्रकार मुनीन्द्र झा मुख्य वक्ता केर रुप मे विद्यापतिक व्यक्तित्व एवं कृतित्व पर विस्तार सँ चर्चा केलनि। आगत अतिथि सभक स्वागत आयोजन समिति केर अध्यक्ष अशोक सिन्हा पाग दोपटा आओर पुष्पगुच्छ सँ केलनि। कार्यक्रम मे स्थानीय विधायक आलोक भालथर, विनोद सावलकर सहित कैको नगर सेवक व गणमान्य लोकनि उपस्थित छला।


text:
मैथिली संगीत म' "बबली चौधरी" बहुत तेजी सँ अप्पन डेग बढ़ा रहल छथि
दरभंगा। 08 सितम्बर। [प्रणव चौधरी] बबली चौधरी मैथिली गायिकी केर रूप म' आब सभक दिल पर राज क' रहल छथि, बबली समय रहैत अप्पन मुकाम गायिकी केर क्षेत्र म' बना रहल छथि, ओतहि ओ मिथिलाक सेहो खूब मान - सम्मान बढ़ा रहल छथि।
बबली चौधरी मूल रूप सँ दरभंगा जिलाक राघोपुर के छथिन आओर स्वर्गीय श्री इन्द्रनारायण झा केँ बेटी छथिन। बबली चौधरी क' अप्पन माँ सँ ग़ायबाक प्रेरणा भेटलनि, बबली जखन 8 बरखक छली तखने सँ गीत संगीत म' अभिरुचि लेब शुरू क' देने छली। बबली चौधरी एखन क्लासिकल संगीत सिख रहल छथि आओर अप्पन पति विजय कुमार चौधरी केर प्रेरणा आओर प्रोत्साहन सँ प्रोतसहन सँ अप्पन मुकाम गायिकी केर क्षेत्र म' बना रहल छथि।
बबली क' विद्यापति महोत्सब रांची हरमू मैदान म' भेल कार्यक्रम म' मंच पर गएबाक पहिल मौक़ा भेटलन्हि, जाहि म' ओ मैथिली चैतावर "औंगुरी म' डसल नागिनिया हो रमा चैत शुभ दिनमा" गीत सँ सभक दिल जीत लेलिह। बबली चौधरी के पहिल एल्बम "शिव के नचारी" एहि बरख आयल अछि आओर जल्दे हुनक कैको एल्बम आबैय बला अछि। हुनकर "ऐना मुरली बजा ने कन्हैया" गीत यूट्यूब पर बहुत लोक प्रिय भेल।
बबली चौधरी लोकगायिका सारदा सिन्हा क' आओर क्लासिकल म' रंजना झा क' अप्पन अडियल मानैत छथि। आजुक समय म' बबली चौधरी केर लोकप्रियता देशक कोन- कोन म' पसैर रहल अछि, संगहि बबली चौधरी सभ लोकप्रिय गायक - गायिका केँ बिच अप्पन अलग पहचान बना रहल छथि। बबली अप्पन पति संग पटना म' रहैत छथि,हुनकर पति (CISF म' SUB INSPECTOR ) छथिन।


text:
चलू जंतर मंतर-मंतर देल्ही - १० मई के
10 तारीख के जंतर मंतर पर , नहिये विद्यापति समारोह छैक, नहिये विद्यापतिक बरखी आ नहिये भोज. मुदा मिथिला स्टूडेंट यूनियन तैयो बजा रहल अछि, किएक त मिथिला संगे फेरो अन्याय भेल. हमरा बुझल अछि जे तथाकथित मैथिल के एहि सं कोनो टा फर्क नहि पड़ैत छन. मुदा जौं आहां चाहैत छी जे दरभंगा-सहरसा-पूर्णिया के टॉप-100 स्मार्ट सिटी मे जगह भेटय त लड़बा लेल आबय टा पड़त नहि त फेरो पछुआ जायब हम सभ ! जे मिथिलाक विकासक गप्प करैत छथि हुनका एहि शांति-मार्च मे आबय टा पड़त नहि त आगू सं विकास पुरुष सभ अप्पन मुुंह सीबी ली. हेयौ मैथिल आबो नहि जागब त कहियो नहि जागि सकब. बेर भ गेल अछि आउ संग दी आ शंखनाद करी अप्पन अधिकारक लेल.अपन मातृभूमि के फर्ज पूरा करैक लेल -
10 मई दिन के 2 बजे जंतर-मंतर,नई दिल्ली सं 30
औरंगजेब रोड तक शांति मार्च करी आ वेंकयां
नायडू जीके ज्ञापन सौंपी अपन शहर लेल संघर्ष करी।
दरभंगा,पूर्णियां आओर सहरसा के स्मार्ट सिटी
में शामिल कराबी। जय मिथिला धाम।
सम्पर्क सूत्र : 8527972726, 956043700
जय मैथिलि जय मिथिला


text:
विराटनगर, मार्च २२, २०१६. मैथिली जिन्दाबाद!!
काल्हि सिर्जनविन्दु – विराटनगर द्वारा आयोजित डा. विमला श्रेष्ठ प्रतिष्ठान सभागार मे नेपाली सहित अन्य स्थानीय विकसित भाषाक दिवंगत कवि लोकनिक कालजयी रचनाक कविता केर वर्तमान कवि लोकनि द्वारा वाचन करैत ‘सिर्जनस्मरण’ कार्यक्रम आयोजन कैल गेल।
सबसँ पहिने संस्कृत मे कालीदास केर मेघदूत सँ उद्धृत थोड़ेक अंश केर सस्वर पाठ नेपालीभाषा कवि अनन्त न्यौपाने कएलनि। तहिना नेपाली केर आदिकवि भानुभक्त कर प्रसिद्ध रचनाक प्रस्तुति सीमा आभास, देवकोटा केर विवश पोखरेल, रिमाल केर गण्डकीपुत्र, भूपी केर रोमा निरौला, अभय सिंह गिरी केर अर्जुन ढुंगाना, हरिभक्त कटुवाल केर धीरज राई, पारिजात केर पूजा अराधना, कृष्णभूषण बल केर दीपक सम्चु, लेखनाथ पौड़ेल केर रोहित पराई द्वारा नेपाली कविता-गीत-गजल केर प्रस्तुति सब राखल जेबाक संग-संग मैथिली भाषाक महान् कवि बैद्यनाथ मिश्र यात्रीक रचना ‘एहि घर पर बैसल रहय गिद्ध’ केर प्रस्तुति मैथिली कवि कर्ण संजय द्वारा आर महाकवि विद्यापति केर सुप्रसिद्ध रचना ‘उगना रे मोर कतय गेला शिव’ केर प्रस्तुति प्रवीण नारायण चौधरी द्वारा कैल गेल छल।
मारवाड़ी भाषाक प्रसिद्ध कवि दौलत राम छाजेड़ केर रचनाक पाठ विराटनगर केर प्रसिद्ध बहुभाषा-कवि लक्ष्मण नेबटिया कएलनि। उर्दू केर प्रसिद्ध कवि जोल मलिहाबादी, इकबाल तथा मुनव्वर राणा केर रचना सब क्रमशः ताजिम, जफर जमाली एवं अहमद द्वारा प्रस्तुत भेल छल। नेवारी भाषाक कविता ‘भोजपुर संसार’ वौदऋषि महापनीक रचना सरिता तुलाधर द्वारा प्रस्तुत भेल।
विराटनगर मे सक्रिय विभिन्न भाषा-साहित्य मे रुचि रखनिहार अनेक स्रष्टा लोकनिक उपस्थिति मे संपन्न एहि कार्यक्रम मे विश्व कविता दिवस पर शुभकामना देबाक संग साहित्यिक गतिविधि केँ निरंतरता मे कोना राखल जाय ताहि लेल सब केओ एक स्वर मे संकल्प दोहरेलनि।


text:
बाबुराम भट्टराई
बाबूराम भट्टराई (जन्म १ जून १९५४) एक नेपाली राजनीतिज्ञ आ जनता समाजवादी पार्टी, नेपालक सङ्घिय परिषदक अध्यक्ष छी, ओ अगस्त २०११ सँ मार्च २०१३ धरि नेपालक प्रधानमन्त्री छल। भट्टराई नयाँ शक्ति पार्टीक स्थापना सँ पहिने एकीकृत नेपाल कम्युनिष्ट पार्टी माओवादी अग्रणी भूमिका निर्वाह केनिहार पार्टीक सदस्य आ नेता छल।
सन् १९९६ मे माओवादीसभ द्वारा नेपाली गृहयुद्धक शुरुआत कएने छल जकर नेपालमे राजनीतिक व्यवस्था पर व्यापक प्रभाव पड़ल। एक दशक धरि चलल गृहयुद्ध जाहिमे १२००० सँ बेसी नेपाली मारल गेल आ नेपालकें राजतन्त्र अन्त्य करि एक गणतन्त्र देश स्थापित कारबामे ओ प्रमुख भूमिका निभौने छल। भट्टराई २००८ गोर्खासँ माओवादी उमेदवारक रूपमे संविधान सभाक सदस्य चुनल गेल आ चुनाओक बाद बनल क्याबिनेटमे अर्थमन्त्री बनल।
२०११ मे भट्टराई नेपालक ३६अम प्रधानमन्त्री बनल आ मई २०१२ मे पहिल नेपाली संविधान सभा विघटनक बादमे राजनीतिक गतिरोधक रूपमे हुनका द्वारा मुख्य न्यायाधीश खिलराज रेग्मीकें अन्तरिम सरकारक प्रमुखक रूपमे प्रतिस्थापित कएने छल जिनका अभिवारा २१ जुन २०१३ मे चुनाओ सम्पन्न करबाक छल।[२] हुनका द्वारा २६ सितम्बर २०१५ मे अपन पद आ पार्टीक सम्पूर्ण दाइत्वसभसँ त्यागपत्र देलासँ पहिने एकीकृत नेपाल कम्युनिष्ट पार्टी माओवादीक स्थायी समितिक सदस्य आ एक वरिष्ठ उपाध्यक्ष छल। ओकर बाद २०१९ धरि ओ नयाँ शक्ति पार्टीक समन्वयक छल। वर्तमानमे ओ एक नवगठित पार्टी जनता समाजवादी पार्टी नेपालक सङ्घिय परिषदक अध्यक्ष छी जे पार्टी नयाँ शक्ति पार्टी नेपाल, सङ्घीय समाजवादी फोरम, नेपाल आ राष्ट्रिय जनता पार्टी नेपालक विलयसँ बनल अछि।
बाल्यकाल[सम्पादन करी]
नेपालक मध्य पहाडी क्षेत्रमे रहल गोर्खा जिलामे बाबुराम भट्टराईक जन्म भेल हिनकर पिता भोजप्रसाद भट्टराई आ माँता धर्मकुमारी भट्टराईक ओ दोसर सन्तान छी। हुनकर एक दिदी, एक भाइ आ एक बहिन सेहो अछि।[३]
अध्ययन[सम्पादन करी]
एहो सभ देखी[सम्पादन करी]
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- ↑ "शब्दचित्रमा बाबुराम भट्टराई", www.baburambhattarai.com, मूलसँ २२ नवम्बर २०१०-मे सङ्ग्रहित।
- ↑ "Nepal's Chief Justice takes the oath", Deccanherald.com, १४ मार्च २०१३, अन्तिम पहुँच २० नवम्बर २०१४।
- ↑ "We did the right thing by leaving Prachanda-Hisila Yami", The Wire, अन्तिम पहुँच १३ दिसम्बर २०१७।


text:
ओलम्पिक झण्डा
परिचय[सम्पादन करी]
ओलम्पिक एही पाँचटा चक्कासभ पाँचटा महादेशक प्रतिनिधित् होएत अछि। जे १९१३ मे तैयार कएल गेल छल, १९१४ मे घोषित केलक आ १९२०कऽ ग्रिष्म ओलम्पिक खेल शुरु भेल।
ओलम्पिक खेलक चिन्हक निर्माण पाँचटा गोल चक्का जे नील, पिला , काला, हरा, लाल छी एकटा सपेद पट्टीउपर मिलाकर बनाल्क। ई चिन्ह असलमे १९१२मे बैरन (Baron) द्वारा पस्तुत कएल गेल छल, जे आधुनिक खेलक शोधक साथ प्रत्येक रंकक चक्का महादेशसभक प्रतिनिधित्व करैत अछि।
पाँच चक्काक अर्थ[सम्पादन करी]
एक आपसमे जोडल पाचो चक्कासभ खेलक माध्यमसँ पाचो महादेशका बिचक मित्रता झल्कावैत अछि ।पाँच चक्कासभ प्रतिनिधित्व कैर महादेशक नाम:-
- नीला :-युरोप
- पिला :-एसिया
- काला :-अफ्रिका
- हरा :-अष्ट्रेलिया
- लाल:- अमेरिका


text:
विनय यादव मूल रूप सँ मधुबनी जिलाक बाबूबरही प्रखंड के बेला दौड़ा गामक रहिवासी छथि आओर श्री सरोज कुमार यादव केँ पुत्र छथिन। विनय क' अप्पन गामक सुपरस्टार मैथिली गायक श्री शुभचन्द्र झा जी सँ ग़ायबाक प्रेरणा भेटलनि, विनय जखन 4 बरखक छलैथ तखने सँ ओ गीत संगीत मे अभिरुचि लेब शुरू क' देना छला। विनय एखन 11 बरखक छैथ आओर ओ क्लासिकल संगीत सिख रहल छथि आओर अप्पन पिता केर प्रेरणा आओर प्रोत्साहन सँ अप्पन मुकाम संगीत केर क्षेत्र मे बना रहल छथि।
विनय क' बिहार के अलावा लुधियाना, पंजाब डिस्ट्रिक्ट लेवल प्रोग्राम मे स्थानीय मैदान में भेल कार्यक्रम म' मंच पर गएबाक पहिल मौक़ा भेटलन्हि, जाहि मे ओ मैथिली गीत "पापा मम्मी के बिना जिंदगी अधूरा" गीत सँ सभक दिल जीत लेलनि। विनय के पहिल एल्बम "पापा मम्मी के बिना जिंदगी अधूरा" आओर "जा तारु त जा ए जान" एहि बरख आयल अछि आओर जल्दे हुनक कैको एल्बम आबैय बला अछि। हुनकर "पापा मम्मी के बिना जिंदगी अधूरा" गीत यूट्यूब पर बहुत लोक प्रिय भेल।
विनय यादव देशक गौरव श्री उदित नारायण झा जी आओर क्लासिकल मे कुञ्ज बिहारी मिश्रा जी क' अप्पन अडियल मानैत छथि। आजुक समय मे विनय केर लोकप्रियता देशक कोन- कोन मे पसैर रहल अछि, संगहि विनय सभ लोकप्रिय गायक - गायिका केँ बिच अप्पन अलग पहचान बना रहल छथि। विनय अपन माता -पिता के संग लुधियाना मे रहैत छथि, हुनकर पिता (मिस्ठान भंडार) चला रहल छथिन।


text: पटना । राज्य सरकार भारत क प्रथम राष्ट्रपति डॉ राजेन्द्र प्रसाद क समाधि कए राष्ट्रीय मानक क पर्यटन स्थल क रूप मे विकसित करबा लेल आखिरकार सक्रिय भेल। एहि क्रम मे समाधि स्थल क बगल मे स्थित विद्युत शवदाह गृह (बांसघाट) कए हटेबाक प्रक्रिया शुरू भ गेल अछि। मुख्य सचिव स्तर पर भेल बैठक मे सहमति बनल जे स्वाधीनता आंदोलन क आलोक मे इतिहास क चमक स मंडित एहि स्थल कए एहि प्रकार स विकसित कैल जाए जे शब्द भले चुक जाए, तामीर बजबा लेल तैयार रहे। पर्यटन विभाग क प्रधान सचिव रश्मि वर्मा क कहब अछि जे दिल्ली मे जेना शांति वन आ राजघाट कए विकसित कैल गेल अछि आया ताहि तर्ज पर पटना मे देशरत्न क समाधि स्थल कए पर्यटन केन्द्र क रूप मे विकसित कैल जा रहल अछि। पर्यटन विभाग कए समाधि स्थल क सौंदर्यीकरण क लेल प्रथम चरण मे ढाई करोड़ भेट चुकल अछि। समाधि स्थल क पार्क कए गंगा दिस खंभा (पिलर) पर आओर विस्तारित(चौड़ा) करबाक योजना अछि। हालांकि गंगा करीब तीन किलोमीटर दूर छथि, तथापि विस्तारित पार्क स पूरा पाट क संग गंगा क सौंदर्य आंखि मे भरल जा सकत। समाधि स्थल क कैम्पस मे एकटा खूबसूरत पार्क बनेबाक क योजना अछि जे राति मे रंगीन रोशनी क द्वीप मे बदलि जाएत। लोक क बैसबा लेल आधुनिक सुविधा क बेंच लागत। पार्क क संग छोटसन कैफेटेरिया आ प्रसाधन क निर्माण क सेहो योजना अछि। समाधि स्थल क पार्क सौ फुट चौड़ा होएत। समाधि स्थल स दक्षिण नगर निगम क खाली पड़ल भूमि मे सेहो पार्क बनेबाकविचार अछि। बता दी जे समाधि स्थल क वर्तमान स्थिति बेहद दयनीय अछि। 28 फरवरी, 1963 कए देशरत्न क देहावसान भेल आ पटना क बांसघाट पर गंगा नदी क कछैर मे दाह संस्कार कैल गेल। एक सालो बाद तीन दिसंबर, 1985 कए तत्कालीन मुख्यमंत्री बिन्देश्वरी दूबे आ तत्कालीन राज्यपाल वेंकेट सुबेश्या समाधि स्थल क कैम्पस मे पार्क क निर्माण करेने छलाह, मुदा एकर स्थिति मे कोनो सुधार नहि भेल। उम्मीद अछि जे हुनकर समाधि स्थल पर लागल दोहा- ‘हारिये न हिम्मत बिसारिये न हरि नाम, जाहि विधि राखे राम ताहि विधि रहियेÓ, लोक फेर पढि़ सकत।


text:
पटना । मुख्यमंत्री नीतीश कुमार लगातार दोसर राज्य स घुरल मजदूर सब स संवाद क रहल छथि। 20 जिलाक 40टा क्वारंटाइन केन्द्र से एखन धरि ओ वीडियो कान्फ्रेंसिंग क माध्यम स इ संवाद केलथि अछि। एहि दौरान ओ केंद्र मे मजदूर लेल कैल गेल व्यवस्थाक सेहो निरीक्षण करैत छथि।
सीएम क्वारंटाइन केन्द्र मे रहि रहल बाहर स आयल बिहारी क संग संवाद करैत केंद्र में भेट रहल तमाम सुविधा क बारे मे जानकारी लैत छथि। क्वारंटाइन केन्द्र पर शौचालय, पेयजल, रसोई घर, लोकक सुतबाक व्यवस्था आ केन्द्र क साफ-सफाई क सेहो बारीकी स अवलोकन करैत छथि। मुख्यमंत्री स सीधा संवाद मजदूर कए एहि अवस्था मे रामवाण क काज क रहल अछि। ओ अपन पीडा सीधा मुख्यमंत्रीक समक्ष राखि रहल अछि आ मुख्यमंत्री सेहो सीधा ओकरा भरोस द रहल छथि। असहाय मजदूर लेल इ भरोस केतबा बल प्रदान करैत अछि इ ओहि मजदूर सबहक चेहरा स पता चलैत अछि। मजदूर सबहक कहब अछि जे तकनीकक उपयोग एहने हेबाक चाही जेहन मुख्यमंत्री क रहल छथि।
शनिदिन बाहर स आयल लोक स संवाद करैत मुख्यमंत्री कहला जे अहां सब जखन अपन घर लौट एलहुं त आब एहि ठाम रहूं, बाहर जेबाक कोनो जरुरत नहि छै। सरकार क संकल्प अछि जे अहां सब कए बिहार मे रोजगार उपलब्ध करौल जायत। जहां धरि संभव भ सकत तहां धरि अहां सब कए ओ रोजगार बिहार मे भेटत जे करबा लेल अहां सब बाहर गेल रही। अपन बिहार कए बनेबा मे आब अपन योगदान दी से हमर आग्रह।
मुख्यमंत्री निर्देश देलथि जे क्वारंटाइन केन्द्र मे ठहरल सब गोटे पूर्ण सर्वे कराउल जाये, आ हिनका सब लेल केहन रोजगारक सृजन भ सकैत अछि तेकर रिपोर्ट तैयार कैल जाये। सर्वे मे एहि बात क सूची सेहो शामिल हुए जे के कौन ठाम स लौटलथि अछि आ जाहि ठाम गेल छलाह ओहि ठाम कोन तरहक काज करैत छलाह। सरकार एहि रिपोर्ट क आधार पर हिनका सब लेल तत्काल ओहन रोजगारक सृजन करबाक प्रयास करत जाहि स इ सब फेर देस से बाहर जेबा लेल मजबूर नहि होइथि।
मुख्यमंत्री कहला जे इ हमर दायित्व अछि जे सब कए रोजगार क अवसर भेटय। जे लौटलाक बाद अपन कोरोबार करबाक इच्छुक छी तेकरा सरकार हर संभव मदद करबा लेल तैयार अछि। ओ कहला जे हुनकर इच्छा अछि जे आब बिहारक विकास मे सब योगदान दी आ ककरो बाहर जेबाक मजबूरी नहि रहै। आब जखन अहां सब बिहार मे रहब त तय मानू जे एहि ठाम काज क अवसर पैदा कैल जायत। विभिन्न उद्योगक क क्लस्टर क पहचान करबाक प्रयास भ रहल अछि। बदलाव अहां सबहक संग भेटत त जरुर होएत। अहां सब देस छोडि बाहर जा कए काज करैत रही, ओहि ठाम विभिन्न तरहक कष्ट उठबैत रही। आब लौट कए नहि जाउ, हमर इच्छा अछि आब एहि ठाम रहू, मिल कए एकजुट भ कए अपन बिहार कए विकसित करू। बिहार क विकास मे भागीदार बनू। ककरो कष्ट नहि हुए, ककरो सुरक्षा क चिंता नहि रहै तेकर व्यवस्था हम करब। इ हमर दायित्व छी। अहां आब राज्यक विकासक चिंता करू आ हम आब अहां चिंता करैत छी।
मुख्यमंत्री कहला जे सूक्ष्म आ लघु उद्योग कए बढ़ावा देल जा रहल अछि। अहूं सब जनैत छी जे बिहार मे एकर असीम संभावना अछि। मुजफ्फरपुर क्षेत्र में चमड़ा, जूता उद्योग तथा कपड़ा उद्योग क अपार संभावना देखा रहल अछि। एहि स संबंधित उद्योग कए बढ़ावा देबा लेल अहां सब आगू आउ हम हर संभव मदद लेल तैयार छी। एकर अलावा बाहर स आबि रहल कुशल कारिगर जे बिजली क कार्य में दक्ष छथि हुनका रोजगार उपलब्ध करेबा लेल बिहार राज्य पावर होल्डिंग कम्पनी लिमिटेड कए कहल गेल अछि। ओ एहि दिशा मे जल्द कार्रवाई करत। सीएम कहला जे क्वारंटाइन केन्द्र मे अहां सब लेल जे व्यवस्था भेल अछि ओ अहां सबहक हित लेल अछि। 14 दिन क्वारंटाइन मे रहू फेर खुशी-खुशी अपन घर जाउ।


text:
दरभंगा : बिहारमे मैट्रिककेँ वार्षिक माध्यमिक परीक्षा शुरू भs गेल। दू दिन पहिने बिहार बोर्ड परीक्षा समिति केर अहि परीक्षा मादे निर्देश छल जे परीक्षार्थी जूता-मौजा पहिरकय परीक्षामे नहि बैसि सकैत अछि जाहिकेर पालन करैत सब परीक्षा केंद्र पर परीक्षार्थी लोकनिकेँ बीच देखबाक भेटल। विद्यार्थी लोकनि चप्पल पहिरकय परीक्षा देबाक लेल आयल छल। चेहरा पर निराशा साफ झलैक रहल छलनि।
किछु विद्यार्थी केँ जखन पूछल गेल जे चप्पल पहिरकय परीक्षा देबै आयल छी, नीक लागैय तs उदास मोनसँ कहलनि जे कि करब सरकारक निर्देश छन्हि जेकर पालन तs करिये पड़त। सरकार जौं गंजी आ हाफ-पेंट पहिरकय एबाक लेल कहितैथ तs ओहो पहिर आबितौं।
शहरमे रास्ता पर जामक समस्या तs आनो दिन खूब रहैत छैक मुदा आय ओहुसँ बेसि समस्याक सामना नगरवासी संगहि यात्री लोकनि केर करै पड़लनि। जगह-जगह मोटरसाइकिल पर जाहिठाम दू आदमीकेँ बैसबाक कायदा छैक तहिठाम तीन आ ओहूसँ बेसी चारि-चारि लोककेँ बैसिकय यात्रा करैत देखल गेल, हेलमेट केर के पूछैय लोक जाम होबाक कारणे परेशान छल। नगरनिगम द्वारा ट्रैफिक कंट्रोल करबाक लेल सेहो कउनो विशेष व्यवस्था नहि छल। चहूँदिश सरकारक देल निर्देशकेँ आलोचना सेहो खूब भs रहल छैक। अभिभावक लोकनिमे तामश खूब छन्हि।


text:
जँ मिथिलाक प्रति प्रेम अछि तऽ एकर विभिन्न पहलू पर लिखू!
मिथिलाक समाज सुसुप्त नहि अछि बल्कि एकर साहित्य सुसुप्तावस्था मे प्रवेश कय गेल अछि। वर्तमान युग अनुसार लेखनी साहित्य मे मैथिली अत्यन्त कमजोर पड़ि गेल अछि। एकर कारण बहुते भऽ सकैत छैक। हमरा बुझने एक्के टा कारण सब सँ बेसी हावी देखाएत छैक, ओ छैक, राज्य द्वारा एहि भाषाक दमन। लेकिन आइ कतेको वर्ष सँ यदि ई भाषा जिबैत रहलैक अछि तऽ ओ बस गोटेक स्वयंसेवी रचनाकार केर बल सँ। प्रकाशनक अभाव सेहो छैक। मुदा एकर जैड़ मे छैक जे प्रकाशित पोथी केर किननिहार आ पढनिहार छहिये नहि। कीनबाक मोनो नहि होएत छैक। पढबाक जरुरते नहि बुझल जाएत छैक। हिन्दी-अंग्रेजीक भरमार साहित्य सँ काज चलैत छैक, मैथिली पढला सँ कि हेतैक, एहि तरहक भ्रमक वातावरण छैक। तखनहु मैथिली जिबैत अछि ई बड पैघ बात भेल। एखन मैथिली आरो किछु वर्ष अहिना संघर्ष करैत जियत जेना हम मानैत छी। लेकिन मैथिल केँ ई अनुभूति होमय लागल छन्हि जे बिना भाषा संस्कार अपन पचिचानक विशिष्टता नहि बाँचत। ताहि सँ ओ सब गाम सँ दूर प्रवास क्षेत्र मे एहि लेल काफी आतूरता सँ मैथिली साहित्य ताकि रहला अछि। इन्टरनेट पर मैथिलीक भरमार लागि रहल अछि। संयोजन पुरान आ नव साहित्य बीच सेहो होमय लागल अछि। विभिन्न अकादमी ओ संस्थान आदि द्वारा एहि दिशा मे समुचित चिन्तन-मननक संग कार्यक्रमक क्रियान्वयन सेहो होमय लागल अछि। ई सब अपन-अपन गति सँ होएत चलत, बढैत जाएत, किछु वर्षक बाद मैथिली पुनः अपन उत्कर्ष प्राप्त कय लेत से आत्मविश्वास अछि।
एहि बीच वर्तमान प्रासंगिकता अनुरूप मैथिली मे लेखन जरुरी अछि। अहाँ चाहे जाहि कोनो क्षेत्रक विज्ञ छी, लेकिन तेकर फायदा अपन मातृभाषाभाषी केँ देल जाउ। जतबे लिखी, लेकिन मैथिली मे लिखू! नहि लिखऽ आबय तऽ हिन्दी मे व्हाट्सअप पर बाढि आयल चुटकुलाक अनुवादे करू। आइ-काल्हि देखैत हेबैक जे एकटा बच्चा हेराइत छैक तेकर समाचार कतेको साल धरि शेयर होएत-होएत चलैत रहैत छैक। यथार्थ मे कि कतय भेलैक, ई पता लगेबाक फुर्सत केकरा छैक! बस, भावना मे आबि गेल, ओ बात शेयर कय लेलहुँ। मैथिली लेल एहेन दिन छैक जे भावना मे आबि गेलाक बाद अपन भावकेँ मैथिली मे अभिव्यक्त करैत चारूकात पसारू। अपन समाजक पिछड़ापण केँ दूर भगेबाक लेल एकटा चिन्तन नित्य करू आ तेकरा मैथिली मे लिखिकय अपनहि लोक केँ बुझाउ। हिन्दी मे लिखैत रहबैक आ चिन्ता मैथिलीक करबैक तऽ अहाँक भाषाक डिजिटल भंडारण नहि गनायत। जरुरत एतबे छैक जे नित्य बेसी सँ बेसी शब्द अपन मैथिली भाषाक जमा होइत चलय। अहाँक भीतर रहल लेखनी प्रतिभा निखरैत रहय।
जखनहि लिखबैक, तखनहि यथार्थताक गहन अध्ययन करबाक सामर्थ्य मे उल्लेख्य वृद्धि होयत। अहाँक वृद्धि अहाँक समाजक लेल सेहो वृद्धि थीक। अध्ययन मे वृद्धि माने काजो करबाक कूबत आयब शुरु भेनाय बुझू। आइ सोचलियैक तखनहि काल्हि करबैक। आब सोचबे नहि करबैक तऽ भला करबैक कहिया? अतः वर्तमान पीढी जे क्रमशः हिन्दी-अंग्रेजीक बाढि मे भसिया गेल अछि तेकरा सब केँ धीरे-धीरे छानि-छानिकय अपन डीह पर ठाढ करू। पुनर्वास करेबाक कूबत जिनका मे होयत वैह स्वयंसेवा सँ ओहि भसियायल-दहायल लोक सबकेँ पुनः बसेबाक चेष्टा करब। आब, खिखियैत अहें बाजब जे ‘हें-हें-हें! मैथिली लिखहे नहि आबइ यऽ’, ई अक्षम्य अपराध भेल। हमरा बुझने मायक कर्जा सर्वथा सबसँ पैघ कर्जा थीक। तहिना साहित्य संस्कार पेबाक वास्ते मातृभाषा बिल्कुल माय समान होएत हमरा सब पर कर्जा देने अछि। एकरा बिना चुकौने जँ मरैत छी तऽ मुक्ति नहि भेटत। एकरा संग जे विरोध करैत छी ओ मातृविद्रोहक पापाचार कय रहल छी। ई सब अक्षम्य अपराध होयत। एकरा वास्ते परमात्मा पर्यन्त क्षमा नहि कय सकता। अतः अपन हिस्साक साहित्य मैथिली केँ जरुर दियौन।
विशेष, मैथिली जिन्दाबाद हो या मैथिली भाषाक संचारक्षेत्र मे कोनो भी डेग – सब केँ ई प्रयास करबाक चाही जे बेसी सँ बेसी लोक सँ मैथिली मे विचार ग्रहण करय। जँ ओ मैथिली लिखब नहियो जनैत होइथ, तऽ हुनकर विचार केँ मैथिली मे अनुवाद करैत मिथिलाक लोकमानस हेतु आ खासकय भविष्यक पीढी जेकरा गूगल गुरु सँ भेट होयवाला छैक, तेकरा वास्ते मैथिली मे छोड़ैत चलू। विश्वास करू, आइयो मिथिला एतेक संपन्न अछि जेकर परावार नहि। बस तिल-तिल मे बिखड़ल अछि, जेकरा कर्मठताक गुड़ केर पाक सँ बान्हिकय ‘तिलवा’ बनेबाक कार्य हम-अहाँ कय सकैत छी। एहि दिशा मे वर्तमान कार्य ईसमाद, विदेह पत्रिका, मिथिमिडिया, मिथिला प्राइम, मिथिला मिरर, मैथिली जिन्दाबाद आदि नीक कार्य कय रहल अछि। आरो बेसी वर्गीकृत आर विस्तृत समाचार संप्रेषणक आवश्यकता केँ हम सब मनन करी। एकरा मे व्यवसायिकताक वातावरण केँ सेहो विकास करी। अन्यथा कुपोषणक शिकार बच्चा कतेक दिन जियत! एक बेर फेर, अपन मातृभूमि मिथिला प्रति अपन समर्पण केँ कोनो न कोनो रूप मे सर्वोपरि राखी। अस्तु! शुभे हो शुभे!!
हरिः हरः!!


text:
दरभंगा। मिथिला विभूति पर्व क रंगारंग सांस्कृतिक कार्यक्रमों मे प्रस्तुत गीत क आनंद श्रोता अपन घर बैसल सेहो लेलथि। आकाशवाणी दरभंगा कोसी पर बनल भपटियाही पुल क ध्वस्त भेलाब बाद मिथिला क्षेत्र क विभिन्न जिला क बीच कायम संवादहीनता कए खत्म करि संबंध सेतु बनेबाक प्रयास केलक अछि।
उल्लेखनीय अछि जे आकाशवाणी दरभंगाक एमएलएसएम कॉलेज परिसर मे आयोजित समारोह क पहिल बेर सीधा प्रसारण केलक। एकरा लेल आकाशवाणी कए विशेष सभा क आयोजन केलक। सामान्यत: राति 11.10 बजे आकाशवाणी क तेसर आ अंतिम सभा समाप्त भ जाइत अछि। मुदा मिथिला विभूति पर्व कए ल कए 11 बजे राति स विशेष प्रसारण क व्यवस्था कैल गेल छल। एहि बेर आकाशवाणी क विशेष व्यवस्था क फायदा दरभंगा, मधुबनी, समस्तीपुर, बेगूसराय, सीतामढ़ी, शिवहर, सहरसा, मधेपुरा आ सुपौल क शहरी आ ग्रामीण क्षेत्र कए स्थानीय लोक महत्वपूर्ण मानि रहल छथि। हुनकर कहब अछि जे मिथिला क विभिन्न क्षेत्र क बीच बनल दूरी कम स कम एहि तरह क सांस्कृतिक आयोजन स कम जरूर भ सकैत अछि। कम स कम आकाशवाणी क माध्यम स लोक एक-दोसर जिलाक कार्यक्रम क ओहि समय आनंद उठा सकैत अछि। इ मिथिलावासी कए एकटा मानसिक धरातल पर अनबा मे मददगार भ सकैत अछि।


text:
जहिया सऽ हमरा बिसरलैं गे मैया लीरिक्स जहिया सऽ हमरा बिसरलैं गे मैया,जहिया सऽ हमरा बिसरलैं गे मैया,जिनगी भेलै सुनसान गे,जो गे मैया ई की केलैं,जो गे मैया ई की केलैं,हमरा बना देलैं आन गे,गे मैया गे हमरा बना देलैं आन गे….. जहिना शरीर ई प्राण बिना माँ,तहिना जीवन तोहर बिना माँ,जहिना शरीर ई प्राण […]
Tag: विद्यापति मैथिली गीत
चन्द्रमुखी सन गौड़ी हमर छथि
Song Title :- चन्द्रमुखी सन गौड़ी हमर छथि Album :- विवाह गीत Lyrics :- पारंपरिक Singer :- अनामिका झा Label :- RK Studio चंद्रमुखी सन गौड़ी हमर छथि लिरिक्स गे माई चंद्रमुखी सन, गौड़ी हमर छथिसुर्य सन करितौं जमाई नारद के हम की रे बिगाड़लौंजिन बूढ़ आनल जमाईगे माई एहेन सुनरि धियातिनको केहेन पिया,नारद आनल […]


text:
अपन कल्पना के लहर पर धीरे - धीरे हेलअ लागु
तखने विचार आयल मोन में कल्पना स उपर उठू
अपने चलइते चलइते धरती पर पैर राखु
जखन धरलौ पग हम पृथ्वी पर
किछु अहसाश भेल अहन
ज़िंदगी के चाइर दिन
और , तयो जीवन कहेन ?
अतए नजइर उठेलौ त पेलौं
कृषक श्रम दान क रहल छल
कानी हाथ रुकइ नै छल
एहन मेहनत करैत छल .
आँइख धँसल छलय भीतर
भूखआयल पेट पिचइक रहल छल
पसीना के कंचन बूंद सँ
तन हुनक चमैक रहल छल .
देख क हुनक इ हालत
एक आघात भेल ऐना मोन पर
जीवन पाललक जग के जे
रक्त देखैत ओकर तन पर
किछु पग और चल्लौ आगा
एगो आलीशान भवन ठार छल
श्रमिक के शोषण कैर कैर क
अपना के गर्वित समइझ रहल छल .
कहलक गर्व स ओ ऐना
इ सब हमर कर्म के फल अछि
कयलक ज़िंदगी भइर श्रम ओ
लेकिन तयो निष्फल अछि .
तखन पुछ्लाऊ हम ओकरा स
सुन तोहर कर्म कहेन छऊ
हंइस क बजल ओ ऐना
सबता धन के आइड़ में छुपेल अछि .
सोचलौ हम धन कहेन अछि
जे सब किछु छुपा लैत अछि
पाप के पुण्य और
पुण्य के पाप बना देत अछि .
सोचइत सोचइत गाम क दिश बढ़ल कदम
कि लोग के कहेन अछि भरम
एक दिन अहिना फेर ओहे दिश पग बैढ़ चलल
जतय कृषक और भवन छल मिलल .
देखलौ ओतय हम -----
कृषक मग्न भ काज क रहल छल
पसीना के पोइछ वो हर जोइत रहल छल
दृष्टि गेल भवन पर त बुझ्लाऊ
कि मात्र एकटा खंडहर ओतय ठार छल .
ओ देख क हमरा
ओकर बात के बुझाय में आयल
कि कर्म के अनुसार
आय तू इ फल पेलें
हमरा मुँह स ओय समय
यइ शब्द निकइल गेल
नय ओझ्रयब इ भ्रम - जाल में
नय त इंसान त अतए छलल गेल .


text:
विशेष समदिया
दरभंगा। राष्ट्रपति प्रणब मुखर्जी कहला अछि जे मिथिला धरोहर भूमि छी, एहि ठाम क हर कण एकटा धरोहर छी। ललित नारायण मिथिला क चारिम दीक्षांत समारोह कए संबोधित करैत कामेश्वर नगरक नागेंद्र झा मैदान मे राष्ट्रपति कहला जे नव प्रयोग कए बढ़ावा भेटबाक चाही। शोध काज पर बल दैत महामहिम कहला जे वर्ष 1972 मे स्थापित ललित नारायण मिथिला विश्वविद्यालय बहुत लंबा सफर तय क चुकल अछि। 43 अंगीभूत आ 36 संबद्ध कालेज एकर क्षेत्र मे अछि। महाराज दरभंगाक दान देल करीब एक लाख पुस्तक आ पांडुलिपि क एहि ठाम विशाल संग्रह अछि। एहन मे एहि ठाम अधिक स अधिक शोध हेबाक चाही। ओ कहला जे नव प्रयोग कए बढाबा देबा लेल देश मे राष्ट्रीय नवोन्मेष परिषद क स्थापना कैल गेल अछि। इ भारत मे नव-नव अन्वेषी तरीका क लेल रोडमैप बनाउत। राष्ट्रपति कहला जे प्रत्येक राज्य मे राजकीय नवोन्मेष परिषद क स्थापना आ केंद्रीय मंत्रालय स जुडल विभागीय नवोन्मेष परिषद क स्थापना क काज जारी अछि। ऑप्टिकल फाइबर क बुनियाद पर स्थापित राष्ट्रीय ज्ञान नेटवर्क 1500 उच्चतर अध्ययन आ अनुसंधान संस्थान कए आपस मे जोड़त।
राष्ट्रपति कहला जे विश्वविद्यालय मे स्वायत्त अनुसंधान कार्य कए बढ़ावा देब सेहो समान रूप स महत्वपूर्ण अछि। एकरा लेल विश्वविद्यालय क संपर्क क द्वार आओर विभिन्न संस्थान स सहयोग कए बढ़ाएब जरूरी अछि।
राष्ट्रपति कहला जे उच्चतर शिक्षा मे सार्वजनिक निजी भागीदारी सहित निजी निवेश कए सेहो प्रोत्साहित कैल जाएत। मुखर्जी कहला जे 12वीं पंचवर्षीय दृष्टिपत्र मे उच्चतर शिक्षा लेल केन्द्र सरकार विस्तार, समानता आ उत्कृष्टता क तीन सूत्री रणनीति अपनेबाक लक्ष्य रखलक अछि। दृष्टि पत्र मे राज्य विश्वविद्यालय आ कालेज मे नव जान फूंकब एहि योजना एकटा महत्वपूर्ण हिस्सा अछि। उत्कृष्टता क केंद्र बनेबा लेल सरकार विश्वविद्यालय क नवोन्मेष क कईटा पायलट प्रोजेक्ट, स्वायत्तता आ संसाधन बढेबाक प्रस्ताव केलक अछि।
भारतीय युवा वर्ग कए देश लेल अमूल्य धरोहर कहैत ओ कहला जे 2025 मे देश क आबादी क 70 प्रतिशत स बेसी हिस्सा कामकाजी बैसक लोक क होएत। एहि युवा कए ठोस बुनियाद दैत हमरा सब कए हिनका भविष्य लेल तैयार करबाक चाही। एकरा लेल उच्चतर शिक्षा क उपलब्धता बढेबाक संगहि हिनका सबहक पहुंच क दायरा मे व्यावसायिक कौशल क प्रशिक्षण कए आनब जरूरी अछि। ओ कहला जे विश्वविद्यालय आ शैक्षणिक संस्था कए उत्कृष्ट केंद्र बनेबा लेल सरकार विशेष अनुदान द रहल अछि। एकरा लेल एकटा राष्ट्रीय कौशल विकास परिषद क स्थापना कैल गेल अछि जे 2022 तक 15 करोड़ कुशल कामगार तैयार करत।
कार्यक्रम मे उपस्थित मुख्यमंत्री नीतीश कुमार कहला जे राज्य सरकार लोक क शिक्षा, स्वास्थ्य, साक्षरता आ प्रजनन स्वास्थ्य कए बढेबा लेल ‘मानव विकास मिशन’ शुरू केलक अछि। ओ कहला जे मानव विकास मिशन क उद्देश्य मानव क हर क्षेत्र मे विकास करब अछि। स्त्री शिक्षा कए बढ़ावा द कए लोक सब कए प्रजनन स्वास्थ्य क प्रति जागरुक करब आ जनसंख्या स्थिरीकरण क लक्ष्य अछि। बिहार मे साक्षरता कम रहबाक कारण प्रजनन दर बेसी अछि। महिला कए साक्षर करबा स जनसंख्या क स्थिरीकरण होएत। कार्यक्रम मे राज्यपाल देवानंद कुंवर कहला जे मिथिला क संस्कृति आ सभ्यता काफी पुरान अछि आ इ विश्वविद्यालय एकर संरक्षण आ प्रतिनिधित्व करैत अछि। विश्वविद्यालयक प्रतिवेदन प्रस्तुत करैत कुलपति समरेंद्र प्रताप सिंह कहला जे विश्वविद्यालय अपन कम संसाधन क बावजूद महत्वपूर्ण उपलब्धि हासिल केलक अछि। एहि अवसर पर उपमुख्यमंत्री सुशील कुमार मोदी, शिक्षामंत्री पीके शाही सहित कईटा गणमान्य लोक उपस्थित छलथि। राष्ट्रपति पांचटा विद्यार्थी कए स्वर्ण पदक प्रदान केलथि। जखनकि कुल 25टा विद्यार्थी कए स्वर्णपदक प्रदान कैल गेल। कार्यक्रम क बाद प्रणब दा क एक झलक देखबा लेल भोर स ढार जनता आ सुरक्षाकर्मी क बीच झडप भ गेल। झडप एतबा बढल जे पुलिस कए लाठीचार्ज करबा लेल मजबूर हुए पडल, जखन कि उग्र जनता कईटा वाहन कए क्षतिग्रस्त क देलक। एहन मे फेर सवाल उठैत अछि जे आम आदमी स दूर भ आम आदमी बनबाक प्रणब दा क इच्छा आखिर केवल ‘महामाहिम’ शब्द क उपयोग रोकला स संभव भ सकत। किया त एकटा ‘आम आदमी’ कए एक झलक देखबा लेल ठार आम आदमी कए लाठी मारबाक कोन जरूरत छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना। इ अजीब संयोग अछि, जाहि मामला मे प्रदेश प्रथम साबित भेल, ओहि मामला मे फिसड्डी भ गेल। गप भ रहल अछि केन्द्र प्रायोजित समेकित अल्प लागत स्वच्छता अभियान (आईएलसीएस) क। एहि योजना क तहत शहरी इलाका मे शुष्क शौचालय कए जलवाही शौचालय मे बदलबाक छल। जाहि ठाम शौचालय नहि अछि ओतहि शौचालय क निर्माण कराउल जेबाक छल। दस हजार टका क दर पर बनेवाला शौचालय क लेल 75 फीसदी केन्द्रीय मदद क प्रावधान अछि। बिहार एहि मामला मे अव्वल रहल जे पायलट प्रोजेक्ट क तहत ओ पटना जिला क चारिटा नगर निकाय क लेल 10 करोड़ क योजना बनाकए भारत सरकार स मंजूरी ल लेलक। टका सेहो भेटि गेल। मुदा दोसर पक्ष इ रहल जे पिछला साल जून महीना मे नगर विकास एवं आवास विभाग क तत्कालीन मंत्री भोला सिंह एलान केलथि जे प्रदेश कए शुष्क शौचालय क कलंक स मुक्त कराउल जाइत। गांधी जयंती यानी 2 अक्टूबर, 2009 तक एकर उन्मूलन भ जाइत। एकर बाद एकोटा शुष्क शौचालय प्रदेश मे नहि रहत। निराशाजनक पक्ष इ अछि जे भोला बाबू बिहारक भोला-भाला जनता कए बेवकूफ बनेबाक काज मे लागल रहलथि आ एखन धरि पूरा बिहार त दूर एकटा निकाय तक एकरा स पूर्णत: मुक्त नहि भ सकल अछि।
प्रथम चरण मे पटना जिला मे चारिटा निकाय (दानापुर, फुलवारी, खगौल आ मनेर) क लेल स्वीकृत 9808 शौचालय मे स मात्र 701 क एखन धरि पूरा निर्माण भ सकल अछि। हालांकि नगर विकास क प्रभार लेलाक बाद उप मुख्यमंत्री सुशील कुमार मोदी एहि दिशा मे पहल केलथिअछि। मोदीक कहबा अछि जे करीब 90 हजार शौचालय क निर्माण क प्रस्ताव कए मंजूरी भेटल अछि। चंद औपचारिकता क बाद चरणबद्ध तरीका स निर्माण क काज प्रारंभ भ जाइत। एकरा लेल पूरा राज्य मे सबटा स्थानीय शहरी निकाय स एहि प्रमाण पत्र लेल जाइगा जे हुनकर क्षेत्र मे शुष्क शौचालय नहि अछि।
ज्ञात हुए जे सुलभ आंदोलनक जन्म भेलाक बाद प्रदेश मे माथ पर मैला ढोबाक प्रथा संज्ञेय अपराध बनि चुकल अछि आ शुष्क शौचालय एहि स जुड़ल अछि। उच्चतम न्यायालय एहि मामला क मानीटरिंग सेहो करि रहल अछि। विडंबना इ अछि जे एहि सिलसिला मे किछु वर्ष पूर्व राज्य क सबटा नगर निकाय क कार्यपालक पदाधिकारी प्रतिशपथ पत्र दाखिल करि चुकल छथि जे हुनकर निकाय मे एकोटा कमाऊ शौचालय नहि अछि। एहन मे सर्वोच्च न्यायालय अगर नजर टेढ़ केलक त शपथ पत्र दाखिल करैवाला तत्कालीन अधिकारी क खाट ठार भ सकैत अछि। किया कि अनेक निकाय क ताजा सर्वेक्षण स साफ भ गेल अछि जे ओहि ठाम भारी संख्या मे कमाऊ शौचालय अछि, जेकरा जलवाही शौचालय मे बदलबाक योजना अछि।


text:
– वंदना चौधरी।
शीर्षक : टेमी ,
हम एकटा टेमी छि,जेकरा पहिने खूब क काटल जाइत छै,ताबे तक,जाबे तक ओ बंटबा के योग्य नै भ जाइत छै।
हम एक टेमी छि,जेकरा खूब क तरहथि पर रगड़ल जाइत छै,ओकर मुँह के मोचरल जाइत छै,ताबे तक,जाबे तक ओ दीप में अंटबा योग्य नहीं भ जाइत छै।
हम एक टेमी छि जेकरा खूब क तेल में भरी राइत भिजाओल जाइत छै,ताबे तक,जाबत ओ जरबा योग्य नहीं भ जाइत छै।
तखन ओकरा मुँह पर आगि लेस क जराओल जाइत छै,ताबे तक जाबत ओकर अस्तित्व नै मिटा जाइत छै।
लेकिन तैयो ई कहाँ कियो कहै छै,जे टेमी जरै छै,सब त बस एतबे कहै छै आ कहते जे कतेक सुंदर ई दीप जरै छै।


text:
— आभा झा।
मिथिलामें _विवाहक _विध
मिथिलांचलक वैवाहिक रीति-रिवाज कनि अलग होइत अछि। अहि में कोनो शक नहिं कि मिथालावासी शुरू सं बड्ड उदार रहल छथि। राजा जनक सीताजीक अपन योग्य वर चुनय के लेल स्वयंवर केने छलाह। अहाँ के जानि कऽ आश्चर्य होयत कि मिथिलाक लोक सदियों सं शादी-विवाह में वैज्ञानिक पद्धति के अपनेने छथि। अपन सबहक मिथिलाक विवाहक विध-
व्यवहार काफी लंबा होइत छैक। अहि विध-व्यवहार में- आज्ञा डाला,वरक परिछन,नैना जोगिन,कन्या निरीक्षण,बेदी परहक विध,ओठंगर कुटनाई,कन्यादान एवं विवाह यज्ञ,लाजावाहन,शीला रोहण,अभिषेक,
सिन्दुरदान,गठजोड़ी,स्नेहबंधन,घोघट,चुमाउन,दुर्वाक्षत,नगहर तथा विवाहक दोसर दिन- मऊहक,दुर्वाक्षत आ चुमाउन ई प्रतिदिन चतुर्थी तक होइत अछि। भरि साल विध सब होइते अछि। चतुर्थी,दनहि,वर विदा,
द्विरागमन आइयो मिथिला में वर वधूक मातृ व पितृ पक्षक सात पीढ़ीक बीच रक्त संबंधक ख्याल राखल जाइत अछि। सगोत्री यानी समान रक्त भेला पर विवाह नहिं होइत छैक। रक्त संबंधक पड़ताल केला के बाद विवाहक संस्तुति कैल जाइत छैक,जकरा मिथिला में सिद्धांत कहल गेल अछि। विवाह सं पूर्व वरक स्वास्थ्य परीक्षण कैल जाइत छैक जकरा मिथिला में ‘परिछन ‘कहल गेल अछि। अहि में वर में कोनो शारीरिक दोष तऽ नहिं ई देखल जाइत अछि। तहन विधकरी द्वारा परिछनक दौरान हुनका सं गृहस्थ जीवनक व्यवहारिक प्रश्न पुछल जाइत अछि। मिथिला में गीतनादक परंपरा अद्भुत अछि। ई परंपरा वर-वधू के एक-दोसर सं जोड़ै
में अहम भूमिका निभबैत अछि। फेर कोहबर में नैना- जोगिन जाहि में भावी पत्नी और साइर के बिना देखने एक के चुनल जाइत छैक। अहि में लोकक बहुत मनोरंजन होइत छैक संग में वरक पारखी नजरि समझ में आबैत अछि। ओहि के बाद समाज आ परिवारक लोक सब संग मिलि कऽ ओठंगर कुटल जाइत छैक यानी पूरा समाजक स्वीकृतिक संग गृहस्थ जीवन में प्रवेशक अनुमति भेटैत अछि। चाहे ओठंगर कूटनाई हो या भाईक संग मिलि कऽ धानक लावा छिरीयेनाइ ई सब रिवाजक पाछू कोनो ने कोनो व्यवहारिक तर्क होइत छैक। फेर आमक कांच लकड़ी प्रज्वलित कऽ ओहि के समक्ष मंत्र द्वारा विवाह संपन्न होइत छैक ओहि अग्नि पर ओठंगरक धानक चाउर व खीर बनाओल जाइत छैक अर्थात गृहस्थी में पूर्ण सहयोगक तैयारी। वधुक प्रथम सिन्दुरदान अलग सिंदूर (भुसना)
सं कैल जाइत छैक। अहि विवाहक बाद वर-वधू कोहबर में जाइत छथि। कोहबर के खूब नीक सं चित्र द्वारा सजाओल जाइत छैक। जाहि में सांकेतिक रूप में गृहस्थ जीवनक महत्व दर्शायल जाइत अछि ।कोहबर में विधकरी वधू के लऽ कऽ आबैत छथि और वर-वधूक झिझक के तोड़ई के माध्यम बनैत छथि। अगला दिन यैह क्रम चलैत अछि,अहि तीन दिनक दौरान वर-वधूक भोजन में नोन नहिं खुआयल जाइत छैक,ताकि इन्द्रियां शिथिल रहैन। वर-वधू एक-दोसर के भली-भांति बुझि लैत छथि। असल विवाह चारिम दिन होइत छैक। पहिने कन्या अपरिपक्व होइत रहैथ तऽ वर किछ दिन सासुर में रहि जाइत छलाह ताकि कन्या के अनचिन्हार माहौल में असुविधा नहिं होइन। कखनो-कखनो तऽ साल भरि या ओहि सं बेसी दिन तक लड़की नैहर में रहैत छलीह। अहि दौरान साल भरक तीज-त्योहारक लेल उपहार अबैत रहैत छल। अंत में सुविधानुसार कन्याक विदाई जकरा द्विरागमन कहल गेल अछि होइत छलनि। आबक विवाह में कन्या पूरा परिपक्व रहैत छथि तैं द्विरागमन सेहो जल्दी भऽ जाइत अछि।
आब लोक अहि विवाह में सेहो बाहरी लोकक देखसी करय लागल छैथ। अपन परंपरा के छोड़ि आनक अपनेनाइ शुरू कऽ देने छथि। अंत में हम यैह कहब कि अपन परंपरा के कखनो नहिं बिसरी एकरा कायम राखि। कोनो त्रुटि भेला सं क्षमा करब।
जय मिथिला जय जानकी


text:
बिहारक जमालपुर मे मौजूद रेलवे प्रशिक्षण संस्थान कें बिहार सं लखनऊ स्थानांतरित करबाक मुद्दा पर केंद्र और राज्य सरकारक बीच तनातनी बढ़ैत जा रहल अछि. आब बिहारक जल संसाधन मंत्री संजय कुमार झा एहि मामला कें ल’ एक कें बाद एक बहुते ट्वीट केलनि. ओ अपन ट्वीट मे बतौलनि – “जमालपुर मे स्थित इंडियन रेलवे इंस्टीट्यूट ऑफ मेकेनिकल एंड इलेक्ट्रिकल इंजीनियरिंग (IRIMEE) कें मुंगेर सं बाहर शिफ्ट करबा लेल रेल मंत्रालयक आदेश पर बिहार सख्त प्रतिक्रिया जतओने छल. मुख्यमंत्री नीतीश कुमार अहि मामला मे केंद्रीय रेल मंत्री पीयूष गोयल सं दखल देबय लेल कहने छलाह.”
ओ कहलनि, नीतीश कुमार एक मई कें रेल मंत्री पीयूष गोयल कें पत्र लिखि क’ एहि फैसला कें वापस लेबाक आग्रह केने छलाह. IRIMEE रेलवे आ बिहार केर समृद्ध विरासतिक प्रतिनिधित्व करैत अछि. बिहार कें संग एकर बहुते ऐतिहासिक संबंध अछि, जकरा मजबूत करबाक जरूरत अछि, नै कि बिहार सं अलग कएल जाए.
ओ आगू कहलनि – “देशक ई सबसं पुरान केंद्रीय प्रशिक्षण संस्थान एकटा प्रतिष्ठित संस्थान अछि आ बिहारक गौरव रहल अछि. एकर स्थापना 1888 मे भेल छल. आईआरआईएमईई जमालपुर 1927 सं भारतीय रेलवे केर शीर्ष प्रतिभा कें प्रशिक्षित करबा लेल सबसं प्रतिष्ठित केंद्र रहल. 93 सालक विरासत कें केना मेटायल जा सकत अछि?”
एहि सं पहिने पूर्व केंद्रीय मंत्री यशवंत सिन्हा एहि फैसला केर आलोचना केने छलाह आ बिहार कें एकरा लेल लड़बाक सुझाव देने छलाह. सिन्हा ट्वीट मे लिखलाह, ”ई दुर्भाग्यपूर्ण अछि जे भारत सरकार बिहारक जमालपुर मे कतेको दशक पुरान रेलवे प्रशिक्षण संस्थान कें उत्तर प्रदेशक लखनऊ मे स्थानांतरित करबाक आदेश देलक अछि. लॉकडाउनक दौरान एहन करब बहुते खराप बात अछि. बिहार कें एकरा लेल लड़य पड़त.”
कहि दी जे ई मुद्दा राजनीतिक रूप लेने जा रहल अछि, कारण बिहारक मुख्यमंत्री नीतीश कुमार एहि कें प्रतिष्ठा केर प्रश्न बना लेने छथि. रेल मंत्री पीयूष गोयल कें पत्र लिखि केन्द्रीय रेल मंत्रालय केर आदेश कें वापस लेबा कें लेल आग्रह केलनि.


text:
नई दिल्ली। आखिरकार केंद्र सरकार पटना मे गंगा नदी पर गांधी सेतुक समानांतर पुल बनेबा लेल बिहार सरकार कए एनओसी द देलक। दिल्ली में केंद्रीय पथ परिवहण मंत्री सीपी जोशीक संग मुख्यमंत्री नीतीश कुमारक भेल बैसार मे तय भेल जे गांधी सेतुक समानांतर एकटा पुल राज्य सरकार पीपीपी मोड पर बनाउत। एकरा लेल केन्द्र सरकार राय सरकार कए एनओसी द देलक संगहि मौजूदा पुल क मरम्मत पर सेहो केंद्र अपन सैद्धांतिक सहमति दे देलक अछि।
जोशी क संग करीब एक घंटे तक चलल बैसार मे डुमरी घाट पुल आ भागलपुर वाईपास सन किछु आओर मसला पर चर्च भेल। बैसारक बाद नीतीश कहला जे हम गांधी सेतु पर केन्द्रीय मंत्री स चर्चा केलहु अछि। हमर प्रस्ताव छल जे एहि पुल क समानांतर एकटा वैकल्पिक पुल क निर्माण लेल एनओसी देल जाए । केंद्र सरकार स एहि पर सैद्धांतिक सहमति भ गेल अछि।
नीतीश कहला जे नवका पुल क निर्माण मे पांच छह साल मे भ जाएत। ता धरि मौजूदा पुल क रखरखाव राष्ट्रीय राजमार्ग द्वारा कैल जाएत आ एकर खर्चा केन्द्र द्वारा वहन कैल जाएत। नीतीश कहला जे राज्य सरकार नवका पुलक निर्माण पर करीब 2 हजार करोड खर्च करत। एहि मौका पर जोशी कहला जे महात्मा गांधी सेतु क समानांतर वैकल्पिक पुल क निर्माण सार्वजनिक निजी भागीदारी क तहत राज्य सरकार करत आ नवका पुल तैयार भ गेला पर पुरनका पुल सेहो राज्य सरकार कए सौंप देल जाएत। ता धरि केंद्र सरकार ओकरा मरम्मत कराउत किया त गांधी सेतु पटनाक लाइफ लाइन छी।
एहि बैसार मे बिहार मे भागलपुर आ पटना बाइपास क निर्माण पर सेहो चर्च भेल। जानकारी क अनुसार केंद्र सरकार वाइपास निर्माण लेल 233 करोड टका देबाक मंजूरी द देलक अछि। नीतीश कुमार करीब दू साल स मरम्मत क बाट तकैत डुमरी घाट पुल लेल सेहो केंद्र स सहायता क गुहार केलथि, सूचनाक अनुसार केंद्र एहि पुलक मरम्मत लेल सेहो 50 करोड टका देबाक आश्वासन देलक अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
विशिष्ट व्यक्तित्वः मिथिला-मैथिली केँ विश्व पटल पर पहुँचेनिहार डा. जार्ज अब्राहम ग्रियर्सन
मैथिली भाषा ओ साहित्यक प्रख्यात अभियानी भाइ अजित आजाद हाल मधुबनी मे रहि रहल छथि। अपन पटना प्रवास सँ मिथिलाक मूल धरती पर हुनका एलाक बाद सँ मैथिली भाषा ओ मिथिला संस्कृतिक उत्थान निरंतर प्रगतिशील बनि रहल अछि। एहि क्रम मे आगामी ७ जनबरी केँ मधुबनी मे ‘ग्रियर्सन जन्म जयन्ति दिवस’ केर रूप मे मनाओल जेबाक समाचार ओ आमंत्रण देलनि अछि।
निश्चित रूप सँ जार्ज अब्राहम ग्रियर्सन केँ मैथिलीभाषी एकटा अमर विभूतिक रूप मे गनैत छन्हि। कारण हुनकर वृहत् कार्य सँ मैथिली नहि मात्र भारत मे स्वतंत्र अस्मिताक रूप मे स्थापित भेल, बल्कि विश्व भाषा परिवार मे सेहो उल्लेखणीय स्थान ग्रहण करबाक योग्य बनल। मैथिल विद्वान् ओना तऽ बहुते भेलाह, छलाह… लेकिन महामहोपाध्याय बनबाक लेल मैथिली भाषाक योगदान ताहि समय धरि प्रमाणिक तौर पर कि छल ताहि मे विद्यापतिक बाद गोटेके नाम लेबा योग्य भेटैत अछि। ओ चाहे चन्दा झा होइथ, लाल दास होइथ या फेर दृश्य-अदृश्य अन्य कोनो मैथिल विद्वान् स्वयं अपन मातृभाषा केँ स्थापित करबाक लेल कतेक केलनि वा नहि केलनि से ज्ञात नहि अछि, धरि डा. जार्ज अब्राहम ग्रियर्सन द्वारा स्थापित कार्य मे बिहारी भाषाक रूप मे मैथिलीक वर्णन नीक जेकाँ भेटैत अछि। मैथिलीक व्याकरण सेहो ओ अपन ७ भाषाक व्याकरण मे समेटला ताहि सँ सेहो मैथिली केँ स्थापित करबाक सामर्थ्य भेटल प्रतीत होइछ। संगहि, डा. जार्ज अब्राहम ग्रियर्सन १८७५ ई. मे मधुबनीक एसडीओ सेहो छलाह आर विद्वत् कार्य मे काफी रुचि रखबाक कारणे मिथिलाक विद्वान् सब संग सामीप्यता रहला सँ ओ काफी लोकप्रिय अंग्रेजिया साहेब छलाह। किछु ताहि लोकप्रियता सँ मधुबनी मे हुनका नाम पर आइ धरि ‘गिलेशन बाजार’ कायम अछि। आर, एहि बेर मधुबनीक पवित्र भूमि पर हुनक जन्म जयन्ति दिवस मनेबाक ई निर्णय स्वागत योग्य अछि।
आउ, डा. जार्ज अब्राहम ग्रियर्सन केर अगाध – अविस्मरणीय योगदान आ व्यक्तित्वक विशिष्टता सँ परिचित होयबाक प्रयास करैत छी।
डा. जार्ज अब्राहम ग्रियर्सन एक आयरीश विद्वान – आइसीएस (इंडियन सिविल सर्विस) आर भारतक बंगाल सरकार मे १९७३ ई. सँ कार्यरत भेलाह जिनका ताहि समयक बंगाल प्रान्त अन्तर्गत मिथिलाक्षेत्र मे पदभार ग्रहण कराओल गेल छल।
हिनक जन्म ७ जनबरी १८५१ (आयरलैन्ड) मृत्यु मार्च ९, १९४१ (युके) में भेलनि। कुशाग्र छात्र शुरुए सँ गणित आ भारतीय भाषा संस्कृत एवं हिन्दी आदि मे रुचि रखैत छलाह, कहल जाएछ।
अक्टुबर १८७३ ई. मे बंगाल आबि ईस्ट इंडिया कंपनी नियोक्ता लेल भारतीय सिविल सेवा मे योगदान शुरु केलनि। १८९८ ई. धरि विभिन्न कार्यभार व पद सम्हारलैन। मधुबनी मे १८७५ ई. मे एसडीओ पद पर कार्यरत छलाह। लोकप्रियता मिलनसारिता सँ, विद्वान् व्यक्तिक संगत करब हिनकर खास गुण छल। आइयो हिनकहि नाम पर मधुबनी मे ‘गिलेशन बाजार’ अछि।
हिनका द्वारा मिथिलाक्षेत्रक विभिन्न जानकारी सबहक प्रस्तुतिकरण पत्र जे १८७७ मे प्रकाशित कैल गेल ओहि सँ प्रसिद्धि प्रसार होयब शुरु भेल। १८८३-८७ केर समयावधि मे बिहारी भाषा व बोलीक ७ टा व्याकरणक संयुक्त प्रकाशन, पुनः १८८५ मे बिहार पीजैन्ट लाईफ मे गृहस्थक जीवन पर शोध-विचार केर प्रकाशन सँ भारतक भारतीयता केँ जैड़ सहित विस्तृत रूप मे प्रस्तुत करब काफी लोकप्रियता हासिल करेलकनि। तदोपरान्त हिन्दी भाषाक शोध करैत काश्मीरी भाषा सहित पर कार्य करब हिनक विशेषता मे शामिल अछि।
१८९८ ई. सँ लगातार ३० वर्ष धरि ८००० पृष्ठक कुल १९ वोल्युम (भाग) ‘लिंग्विस्टिक सर्वे अफ इंडिया’ मे भारतीय भाषा पर शोध व प्रकाशन कार्य करैत विश्वविख्यात बनि गेलाह। १८९८ ई. सँ भारतीय भाषा केर सर्वक्षण कार्यारम्भ करैत १९०३ ई. सँ १९२८ ई. धरि लिंग्विस्टिक सर्वे अफ इंडिया केर अनेकानेक भाग (वोल्युम) केर प्रकाशन – कुल ३६४ भाषा आर बोली पर शोध आलेख रखलनि।
१९०३ ई. सँ अपन गृहनगर कैम्बरली सँ कार्य करैत रहला। १९१६-३२ केर बीच काश्मीरी भाषाक शब्दकोश पर कार्य करैत प्रकाशन पूरा केलैन। १९१२ मे नाइट पद सँ सम्मानित भेलाह।
महाराजाधिराज कामेश्वर सिंह कल्याणी फाउन्डेशन द्वारा प्रकाशित मिथिलेश कुमार झा द्वारा संग्रहित-संपादित पोथी – ग्लिम्प्सेज अफ मिथिला एण्ड मैथिलीः द कोरेस्पोन्डेन्सेज अफ जार्ज अब्राहम ग्रियर्सन’ मे मैथिली भाषा आर मिथिला संस्कृतिक संग डा. ग्रियर्सनक व्यक्तिगत अनुभव सहितक व्याख्या-वर्णन भेटैत अछि। मैथिली-मिथिला लेल खास रूप सँ स्मृति मे राखल जाएछ।
हालहि प्रधानमंत्री मोदी केर आयरलैन्ड केर यात्रा पर हिनकर हस्तलिखित पाण्डुलिपि उपहारक तौर पर दैत हुनक विज्ञ योगदानक कद्र भारत मे आइयो उच्च स्थान पर रहबाक बात स्थापित करब। थामस ओल्धाम तथा जार्ज अब्राहम ग्रियर्सन समान दुइ प्रसिद्ध आयरीश विद्वान् द्वारा भारत प्रति कैल गेल उत्कृष्ट महत्वपूर्ण कार्य केँ भारत आइयो ओतबे कद्र करैत अछि, यैह भावना प्रधानमंत्री मोदी द्वारा व्यक्त कैल गेल। थामस ओल्धम (१८१६ – १८७८) जिनका १८५० मे बंगाल सरकार अन्तर्गत भूगर्भीय सर्वेक्षण लेल नियुक्त कैल गेल छल। जखन कि ग्रियर्सन केँ १८७३ मे बंगाल सरकार अन्तर्गत प्रशासकीय कार्य लेल नियुक्ति भेल छल, परन्तु हुनक रुचिक विषय देखैत भारतीय भाषा सर्वेक्षण लेल १८९८ मे जिम्मेवारी सौंपल गेल छल। थामस द्वारा भारतीय खनिज संपदाक मानचित्र आदि बनायल गेल छल। एहि तरहें प्रधानमंत्री मोदी यैह दुइ महान् व्यक्तित्व केँ अपन संछिप्त आयरलैन्ड यात्रा पर चर्चा केलनि आर ऐतिहासिक योगदान सँ वर्तमान समयक आपसी द्विपक्षीय संबंधक वृहत् आयाम पर सेहो बात आगाँ बढौलनि।
१९८९ सँ डा. ग्रियर्सन अवार्ड हिन्दी भाषाक विदेश मे उत्थान केनिहार स्रष्टा केँ देल जेबाक निर्णय केन्द्रिय हिन्दी संस्थान द्वारा – पहिल अवार्ड १९९४ मे डा. लोथर लुत्स केँ। ई सम्मान राष्ट्रपतिक हाथ सँ दियेबाक स्थापित परंपरा।
अनेक रास कृति – द पिसाका लैंग्वेज अफ नार्थ वेस्टर्न इंडिया, ए डिक्सनरी अफ काश्मीरी लैंग्वेज, बिहार पीजैन्ट लाईफ, सेवेन ग्रामर्स अफ द डायालेक्ट्स एण्ड सब-डायालेक्ट्स अफ बिहार, एसियाटिक सोसाइटी अफ बंगाल, इत्यादिक संग भारतक निर्माण मे हिनकर योगदान अविस्मरणीय अछि।
हिनकर जन्म-जयन्ति दिवस यानि ७ जनबरी मिथिलावासीक स्मृति मे अनबाक लेल आदरणीय अजित भाइ सहित समस्त आयोजनकर्ताकेँ हमर नमन!!
हरिः हरः!!


text:
मधुबनी। 23 जनवरी। मधुबनी जिलाक अंतर्गत बेनीपट्टी प्रखंडक गम्हरिया गाम मे विराजमान एकमात्र अंकुरित सरस्वती माता केँ पूजा धूमधाम सँ मनाओल जे रहल अछि। पछिला बरखक भांति अहियो बरख पूजाक आयोजनक वृहद रूप देखल जे रहल अछि। पर्यटन विभागक नजैर सँ ओझल बिहारक एहि एकमात्र अंकुरित सरस्वती मंदिर मे दर्शनक लेल दूर-दराज सँ लोग सभक भाड़ी भीड़ जुटैत अछि।
खुशी व्यक्त करैत एक ग्रामीण कहलनि कि गाम मे एखन उत्सव केर माहौल अछि आओर सौभाग्य अछि गम्हरिया गामक जता विद्याक देवी सरस्वती माँ केर दिव्य मूर्ति विराजित अछि। गाम मे लगातार श्रद्धालु सभक आएब - जाएब लागल अछि।
एहि बरख सरस्वती पूजा केँ आधुनिकताक संग सेहो जोड़ल गेल अछि। जाहिमे फेसबुकक सहारा लैत पूजा समिति पूजनोत्सव केर दौरान मंदिर प्रांगण मे सेल्फी ल' फेसबुक पर अपलोड करब आ ओहिकेँ सभसँ बेसी लाइक भेटै बला केँ नगद इनाम व पुरस्कार देबाक घोषणा केना अछि।
सरस्वती पूजनोत्सव केँ दौरान प्रशासनिक पदाधिकारी आ जनप्रतिनिधि सभक सम्मान समारोह आयोजित कायल गेल। जाहिमे बेनीपट्टी अनुमंडल पदाधिकारी मुकेश रंजन, पुलिस पदाधिकारी पुष्कर कुमार, बीडीओ डॉ अभय कुमार, विधायक सुधांशु शेखर, थानाध्यक्ष हरेराम साह, पुलिस इंस्पेक्टर प्रवीण मिश्रा सहित कैको पदाधिकारी आ जनप्रतिनिधि सभक सम्मान मिथिलाक पारंपरिक पाग आ चादर द' ग्रामीण सभक द्वारा कायल गेल।
एहि दौरान अप्पन संबोधन मे अनुमंडल पदाधिकारी मुकेश रंजन सरस्वती मंदिरक महिमा केर बखान करैत कहलनि कि मंदिरक विकास व पर्यटनक क्षेत्र मे बेहतरीक लेल प्रशासन स्तर पर हर संभव प्रयास कयल जायत। ओतहि पुलिस पदाधिकारी पुष्कर कुमार सम्मान उपरान्त गम्हरिया वासी सभक धन्यवाद कहैत कहलनि कि बेनीपट्टी अनुमंडलक तमाम प्रसिद्ध धार्मिक स्थल सहित सरस्वती मंदिर गम्हरिया केँ पर्यटक सर्किट मे शामिल करबाक हरसंभव प्रयास कायल जायत। ओतहि क्षेत्रीय हरलाखी विधायक सुधांशु शेखर सम्मान समारोह केर दौरान उपस्थित लोग सभकेँ अप्पन संबोधन मे आश्वत केलनि कि आबै बला दिन मे मंदिरक विकास लेल व बिहार सरकार सँ एहि मंदिर केँ पर्यटनक क्षेत्र मे सभ तरहक लाभ दिएबाक मांग कायल जायत। कार्यक्रमक दौरान मंच संचालन बीजे बिकास झा केलनि।


text:
(एहि सँ पूर्व २ टा आलेख प्रकाशित कैल जा चुकल अछि, मैथिली जिन्दाबाद केर आर्काइव – पुरान पोस्ट्स मे देखी)
सम्राट चन्द्रगुप्त मौर्य : सम्राट चन्द्रगुप्त महान छलाह। हुनका ‘चन्द्रगुप्त महान’ कहल जाइत अछि। सिकंदर केर काल मे भेला चन्द्रगुप्त द्वारा सिकंदर केर सेनापति सेल्युकस केँ दुइ बेर बंधक बनाकय छोड़ि देल गेल छल। सम्राट चन्द्रगुप्त मौर्य केर गुरु चाणक्य छलाह। चन्द्रगुप्त मौर्य सेल्युकस केर पुत्री हेलन सँ विवाह केने छलाह। चन्द्रगुप्त केर एक भारतीय पत्नी दुर्धरा छलीह जिनका सँ बिंदुसार केर जन्म भेल।
चन्द्रगुप्त अपन पुत्र बिंदुसार केँ गद्दी सौंपि देने छलाह। बिंदुसार केर समय मे चाणक्य हुनक प्रधानमंत्री छलाह। इतिहास मे बिंदुसार केँ ‘पिता केर पुत्र और पुत्र केर पिता’ कहल जाइत अछि, कियैक तऽ ओ चन्द्रगुप्त मौर्य केर पुत्र और अशोक महान केर पिता छलाह।
चाणक्य और पौरस केर सहायता सँ चन्द्रगुप्त मौर्य मगध केर सिंहासन पर बैसला और चन्द्रगुप्त द्वारा यूनानी सबहक अधिकार सँ पंजाब केँ मुक्त कराओल गेल। चन्द्रगुप्त मौर्य केर शासन-प्रबंध बड़ व्यवस्थित छल। एकर परिचय यूनानी राजदूत मेगस्थनीज केर विवरण और कौटिल्य केर ‘अर्थशास्त्र’ सँ भेटैत अछि। हुनक राज्य मे जनता हर तरहे सुखी छल।
चन्द्रगुप्त मुरा नाम केर भील महिलाक पुत्र छलाह। ई महिला धनानंद केर राज्य मे नर्तकी छली जिनका राजाज्ञा सँ राज्य छोड़िकय जेबाक आदेश देल गेल छलनि और ओ महिला जंगल मे रहिकय जेना-तेना अपन दिन बिता रहल छलीह। चन्द्रगुप्त मौर्य केर काल मे भारत एक शक्तिशाली राष्ट्र छल।
सम्राट अशोक : अशोक महान प्राचीन भारत मे मौर्य राजवंश केर राजा भेलाह। अशोक केर दादाक नाम चन्द्रगुप्त मौर्य छल और पिताक नाम बिंदुसार छल। बिंदुसार केर मृत्यु 272 ईसा पूर्व मे भेल जेकर बाद अशोक राजगद्दी पर बैसला। मानल जाइत अछि जे अशोक केर मार्ग दर्शन चाणक्यक बाद 9 रहस्यमयी पुरुष द्वारा भेल छल।
अशोक महान केर समय मौर्य राज्य उत्तर मे हिन्दुकुश केर श्रेणी सँ लैत दक्षिण मे गोदावरी नदीक दक्षिण मैसूर धरि तथा पूर्व मे बंगाल सँ लैत पश्चिम मे अफगानिस्तान धरि छल। बस ओ कलिंग केर राजा केँ अपना अधीन नहि कय पेला। कलिंग युद्ध केर बाद अशोक महान गौतम बुद्ध केर शरण मे चलि गेला।
महात्मा बुद्ध केर स्मृति मे ओ एकटा स्तंभ ठाढ करौलनि, जे आइयो नेपाल मे हुनक जन्मस्थली लुम्बिनी मे मायादेवी मंदिर केर पास अशोक स्तंभ केर रूप मे देखल जा सकैत अछि।
सम्राट अशोक केँ अपन विस्तृत साम्राज्यक बेहतर कुशल प्रशासन तथा बौद्ध धर्म केर प्रचार लेल जानल जाय लागल। अशोक केर काल मे बौद्ध धर्म केर जैड़ मिस्र, सऊदी अरब, इराक, यूनान सँ लैत श्रीलंका और बर्मा, थाईलैंड, चीन आदिक क्षेत्र मे गहिंराइ धरि जैम गेल छल। हुनकर समय मे एहि संपूर्ण क्षेत्र मे शांति और खुशहाली व्याप्त भऽ गेल छल। कतहु कोनो तरहक युद्ध नहि, सिर्फ बुद्ध केर गुंज छल।
पुष्यमित्र शुंग : बौद्ध धर्म केँ प्रचारित और प्रसारित करबा मे भिक्षु सँ बेसी योगदान सम्राटअशोक केर छल। चंद्रगुप्त मौर्य जतय चाणक्य केर सान्निध्य मे सनातन हिन्दू धर्म केँ संगठित कय राजधर्म लागू केने छलाह ओतहि हुनकर पोता सम्राट अशोक कलिंग युद्ध उपरान्त बौद्ध धर्म अपनौलनि। बौद्ध धर्म अपनेलाक बाद अशोक राजपाट नहि छोड़लनि बल्कि एकटा बौद्ध सम्राट केर रूप मे लगभग 20 वर्ष धरि शासन केलनि। ओ अपने पूरा शासन तंत्र केँ बौद्ध धर्म केर प्रचार व प्रसार मे लगा देला। जखन भारत मे नौम बौद्ध शासक वृहद्रथ राज कय रहल छलाह, तखन ग्रीक राजा मीनेंडर अपन सहयोगी डेमेट्रियस (दिमित्र) केर संग युद्ध करैते सिंधु नदीक पास धरि पहुंचि चुकल छल। सिंधु केर पार ओ भारत पर आक्रमण करबाक योजना बनौलक। यैह मीनेंडर या मिनिंदर केँ बौद्ध साहित्य मे मिलिंद कहल जाइत छैक।
किंवदंति केर अनुसार ओ सीमावर्ती इलाकाक किछ बौद्ध भिक्षु केँ अपना संग मिला लेलक। ओ कहलक जे यदि अहाँ सब भारत विजय मे हमर संग देब तऽ हम विजय केर पश्चात बौद्ध धर्म अंगीकार कय लेब। हालांकि ‘मिलन्दपन्हो’ मे मिलिन्द एवं बौद्ध भिक्षु नागसेन केर मध्य सम्पन्न वाद-विवाद केर परिणामस्वरूप मिलिन्द सेहो बौद्ध धर्म स्वीकार केने छल नहि कि शर्त पर।
माना जाइत अछि जे बौद्ध भिक्षु केर वेश धारण कय मिनिंदर केर सैनिक मठ मे आबिकय रहय लागल। हजारो मठ मे सैनिक केर संग-संग हथियार सेहोनुकाक राखि देल गेल। एहि गतिविधिक जानकारी बौद्ध सम्राट वृहद्रथ केर सेनापति पुष्यमित्र शुंग केँ लागि गेल।
पुष्यमित्र सम्राट वृहद्रथ सँ मठ केर तलाशी लेबाक आज्ञा मांगलनि, परंतु बौद्ध सम्राट वृहद्रथ ई कहैत मना कय देला जे अहाँकेँ फालतूक संदेह अछि। लेकिन पुष्यमित्र शुंग एक हिन्दू होइतो राष्ट्रभक्त छलाह। ओ राजाज्ञा केर पालन केने बिना मठ केर तलाशी लेलनि और सब भिक्षु केँ पकड़ि लेलनि और भारी मात्रा मे हथियार जब्त कय लेलनि, परंतु वृहद्रथ केँ आज्ञाक उल्लंघन नीक नहि लगलनि। हालांकि एहि बात सँ कतेको लोक इनकार सेहो करैतो छथि।
कहैत छैक जे पुष्यमित्र शुंग जखन वापस राजधानी पहुंचला तखन सम्राट वृहद्रथ सेना परेड लैत जांच कय रहल छलाह। ओहि दौरान पुष्यमित्र शुंग और वृहद्रथ मे कहासुनी भऽ गेल। कहासुनी एतेक बढ़ि गेल जे वृहद्रथ सेहो तलवार निकालिकय पुष्यमित्र शुंग केर हत्या करय चाहला, लेकिन सेना केँ वृहद्रथ सँ बेसी पुष्यमित्र शुंग पर भरोसा छल। सेना मे बौद्ध सेहो होइत छल और हिन्दू सेहो। पुष्यमित्र शुंग ओतहि वृहद्रथ केँ वध कय देला और फेर ओ स्वयं सम्राट बनि गेला। अही दौरान सीमा पर मिलिंद सेहो आक्रमण कय देलक।
फेर पुष्यमित्र अपन सेना केर गठन केला और भारत केर मध्य धरि चढ़ि आयल मिनिंदर पर आक्रमण कय देला। भारतीय सैनिक केर सोझाँ ग्रीक सैनिक केर एको नहि चलल। अंतत: पुष्यमित्र शुंग केर सेना सेहो ग्रीक सेनाक पाछाँ करैते ओकरा सबकेँ सिन्धु पार धकेलि देलक।
किछु बौद्ध ग्रंथ मे लिखल अछि जे पुष्यमित्र बौद्ध सबकेँ सतौने छलाह, लेकिन कि ई पूरा सत्य अछि? कहैत छैक जे सम्राट ओहि राष्ट्रद्रोही बौद्ध केँ सजा देलक, जे ओहि समय ग्रीक शासक केँ संग दय रहल छल। मिलिंद पंजाब पर राज्य करनिहार यवन राजा मे सबसँ उल्लेखनीय राजा छल। ओ अपन सीमा केँ स्वात घाटी सँ मथुरा धरि विस्तार कय लेने छल। आबओ पाटलीपुत्र पर सेहो आक्रमण करय चाहि रहल छल।
पुष्यमित्र केर शासनकाल चुनौती सँ भरल छल। ओहि समय भारत पर कतेको विदेशी आक्रांता सब आक्रमण केलक, जेकर सामना पुष्यमित्र शुंग केँ करय पड़ल। पुष्यमित्र चारूकात सँ बौद्ध, शाक्यों आदि सम्राट सब सँ घेरायल छलाह। तैयो राजा बनि गेला पर मगध साम्राज्य केँ बहुत बल भेटल। पुराण केर अनुसार पुष्यमित्र करीब 36 वर्ष (185-149 ई.पू.) धरि राज्य केलनि। तेकर बाद हुनक राज्य केर जखन पतन भऽ गेल, तखन फेर सँ बौद्ध केर उदय भेल। हालांकि पुष्यमित्र शुंग केर बाद 9 और शासक भेला – अग्निमित्र, वसुज्येष्ठ, वसुमित्र, अन्ध्रक, तीन अज्ञात शासक, भागवत, देवभूति।


text: पटना। बिहार क ऊर्जा मंत्री रामाश्रय प्रसाद सिंह कहलथि जे बिहार राज्य विद्युत बोर्ड (बीएसईबी) पिछला वर्ष खुलल बाजार स बिजली खरीदबाक लेल एक टा अनुरोध प्रस्ताव पत्र आमंत्रित केने छल। बोर्ड क एक टा अधिकारी कहलथि जे बीएसईबी प्रस्ताव पत्र क तारीख कए आओर बढ़ेबाक फैसला केलक अछि। ओ कहलथि जे बीएसईबी क महाराष्ट्र, गुजरात, केरल, छत्तीसगढ़ आ उड़ीसा क कंपनी स बिजली खरीदबाक संभावना अछि। बिहार कए प्रतिदिन 800 स 1000 मेगावाट बिजली केंद्रीय पूल स भेट रहल अछि, जखन कि निर्धारित आवंटन 1,553 मेगावाट क अछि। प्रदेश मे बिजली क प्रतिदिन क मांग 2,000 स 2,500 मेगावाट क अछि।


text:
इटहरी उपमहानगरपालिका
इटहरी उपमहानगरपालिका सुनसरीमे अवस्थित एक उपमहानगरपालिका छी ।[१] [२] ई तीव्र गतिमे विकसित होमएवला पूर्वी नेपालक व्यापारिक तथा यातयातक केन्द्रबिन्दु शहर छी । ई शहर धरान शहरक दक्षिणमे आ बिराटनगरसँ उत्तरमे रहल अछि । एतय अञ्चल यातायात कार्यालय, क्षेत्रिय ट्राफिक कार्यालय, अान्तरिक राजस्व कार्यालय, अख्तियार दुरुपयोग अनुसन्धानक कार्यालयक साथ किछु इलाका स्तरीय कार्यलयसभ सहो अछि । साथे ई शहरमे काठमाडौंक बाद भव्य गगनचुम्बी महलसभ देख सकैत छी । ई शहरक लोकप्रियताक कारण बहुतरास सरकारी संस्थासभ अपन कार्यालय इटहरीमे रखवाक लेल प्रयास कऽ रहल अछि । नेपाल टेलिभिजन सहो एतय अपन कार्यालय स्थापना करैवाला अछि । ई शहरमे लगभग १ लाख ६० हजार लोकसभ बसोबास करैत अछि आ जनसङ्ख्या वृद्धिदर तीव्र गतिमे बढिरहल अछि । इटहरी उपमहानगरपालिका रूपमे वि.सं. २०७१ साल अगहन १६ गते नगरपालिकासँ उपमहानगरपालिकाक लेल आवश्यक प्रक्रिया पूरा करि उपमहानगरपालिका घोषणा भेल अछि । इटहरीक उपमहानगरपालिका घोषित करैत काल एहिमे एकम्बा, खनार, पकली तथा हाँसपोसा गाविसक समावेश करि एकरा उपमहानगरपालिका घोषणा कएल गेल अछि । नगरपालिका होइत काल तँ एतय पहिल बेर सर्वध्वज साँवा प्रमुख आ रेवतीरमण भण्डारी उपप्रमुख भेल छल तँ एहिसँ पहिने प्रमुख आ उपप्रमुखमे क्रमशः स्वर्गीय गीतानिधि रायमाझी आ नुरमहमद मियाँ भेल छल । रायमाझीक तत्कालिन समयमे माओवादीले गोली मारि हत्या केनए छल । इटहरी उपमहानगरपालिका क्षेत्रमे वि.सं. २०६८ सालक जनगणना अनुसार उपमहानगरपालिका भऽ गेलाक बाद एकम्वा, खनार, पकली तथा हाँसपोसा गाविससभ करि एतयक कुल जनसङ्ख्या १,४१,५१७ सँ अधिक पहुँचल अछि ।[३][४] एतय ३३ हजार ७९४ घरपरिवार बसोवास करैत अछि । नगरमे २६ वडा अछि । समुद्र सतहसँ ११६ सँ १६४ मिटरधरिक उचाई आ कुल चारि हजार १७७ हेक्टरमे फैलल इटहरी नगरक्षेत्रमे आवास तथा व्यापारिक क्षेत्र ३० हेक्टरसँ अधिक जमीनमे फैलल अछि । इटहरीमे २ डि. सँ १२ डि. धरि क्षमता भेल सिनेमा हलसभ, सपिङ्ग मलसभ, पार्कसभ, व्यवस्थित स्टार होटलसभ, क्षेत्रीय रङ्गशाला (अन्तराष्ट्रियस्तरक निर्माणाधिन), स्थानिय सञ्चारमाध्यमसभ (एफएम, पत्रिका, टिभी, अनलाइन न्युज) अादिसभ सुविधा तथा मापदण्डसभ अछि, जे एकटा शहरक लेल अपरिहार्य होइत अछि । भौगोलिक रुपमे इटहरी तँ समथर भुभागमे अवस्थित अछि, सप्तकोशी एतयसँ २० किलोमिटर दूर रहल अछि, जे ठामक चक्रघट्टी कहल जाइत अछि । इटहरीसँ उत्तरमे १२ किलोमिटरक दुरिमे धरान उपमहानगरपालिका रहल अछि, दक्षिणमे २२ किलोमिटरक दुरीमे बिराटनगर उपमाहानगरपालिका रहल अछि, पुर्वमे छोट-बड बहुतरास शहरसभ अछि (सुन्दर दुलारी नगरपालिका, बिराटचौक, बेलवारी, पथरी शनिश्चरे नगरपालिका, उर्लावारी नगरपालिका, दमक, बिर्तामोड नगरपालिका, काकडभिट्टा) तहिना पश्चिममे रामधुनी-भासी नगरपालिका, इनरूवा नगरपालिका रहल अछि ।
इतिहास आ नामाकरण
पूर्वाञ्चलक सङ्गमस्थलक रूपमे महेन्द्र राजमार्ग खुललाक बाद चर्चामे आएल इटहरी नगरक नामकरण एतय रहल आदिवासी थारूसभक बोलीचालीसँ भेल स्थानीय बुढपूरानसभक कथन अछि । पहिनेसँ ई ठाममे ईट्टाक प्रयोग होइत आएल प्रमाण एतयसँ भेटल प्राचीन मुल्तानी सिक्का आ इटासँ बुझाएत अछि । वर्तमान इटहरी नगर पहिने राणा परिवारक मौजा रहल छल । राणा शासनकालक उत्तरार्धमे अपराधिक सजाय दैकऽ नियतसँ ईट्टा आ काठ मिलाए बनाएल 'तुरूङ' (कदमक चाप भितर राखि सजाय दैकऽ एक साधन) निर्माण कएल गेल छल । एतय रहल आदिवासी थारूसभक भाषामे ईट्टाक 'ईट' आ काठसँ बनल तुरूङक 'हरि' कहल जाइत अछि । एवम रुपसँ 'ईट' आ 'हरि' मिल 'इटहरी' नाम रहल गेल एतय रहल बुढपूरानसभक कथन अछि । थारू समुदाय इटहरीक सबसँ पुरान समुदाय छी । ई शहरक निर्माणक कोनो स्पष्ट तिथि नै अछि ।[५] थारू समुदायक लोकसभ ई शहरक विकासमे महत्वपूर्ण भूमिका निर्वाह केनए अछि । किछ पुरान थारूसभ लग ५०० विघासँ बेसी इटहरी शहरक भूमि छल । टेक नारायण चौधरी आ धनुषधारी चौधरी जका किछ थारू जमीन मालिक आई एतय अवस्थित इटहरी उपमहानगरपालिका कार्यालयक निर्माणक लेल भूमि दान केनए अछि । कयन अन्य थारू जमीन मालिकसभ इटहरी शहरक विकासक लेल भूमि, पोखरि आदि दान केनए अछि । धरान-बिराटनगर राजमार्ग (भक्ति राजमार्ग) आ पूर्व-पश्चिम राजमार्गक निर्माणक बाद इटहरीमे देशक विभिन्न भागसँ लोकसभ आकर्षित भऽ रहल अछि । वि.सं. २०७१ साल अगहन १६ गते इटहरीकें नगरपालिकासँ उपमहानगरपालिकामे पदोन्नति कएल गेल छल ।[६]
भूगोल
नेपालक पूर्वी क्षेत्रमे अवस्थित ई शहर तीव्र गतिसँ महानगरीय क्षेत्रक रूपमे विकसित भऽ रहल अछि । पहाड़क कोशी राजमार्ग आ तराई कऽ महेन्द्र राजमार्गसँ जुड़ल भेलाक कारण इटहरी तीव्र गतिसँ विस्तार भऽ रहल अछि । एहि कारण इटहरी पूर्वी नेपालक एक महत्वपूर्ण यातायातक केन्द्रक रूपमे जानल जाइत अछि ।[७][८] इटहरी उपजाऊ तराई क्षेत्रमे अवस्थित अछि । इटहरी शहरक मध्य भागसँ दुई टा छोट नदीसभ, सुनसरी खोला आ टेङ्ग्रा खोला प्रवाहित होइत अछि । एकर पूर्वी सीमासँ प्रवाहित होमएवला बुढी खोला जे सुनसरी खोला आ टेङ्ग्रा खोलासँ आकारमे बहुत पैग अछि, सुनसरी जिला आ मोरङ जिलाकें राजनैतिक रूपसँ विभाजित करैत अछि । इटहरी शहरक उत्तरमे नेपालक चर्कोझ झाड़ीक रूपमे जानल जाइवला एक घना वन क्षेत्र अछि ।
परिवहन
इटहरीसँ काठमाडौं आ नेपालक अन्य मुख्य शहरसभ सड़क यातायातसँ जुडल अछि ।
- सड़कसेवा: राजधानी शहर काठमाडौंसँ बिराटनगर लगभग ४७८ किलोमिटर (३०० माइल)क दूरीमे अछि । इटहरी शहर धरान, बिराटनगर आ धनकुटा लगायत नेपालक पूर्वी क्षेत्र आ अन्य क्षेत्रक सड़कसेवासँ निक जका जुड़ल अछि ।
- सिमापार: भारतक राज्य बिहारसँ लगभग २७ किलोमिटर (१७ माइल)क उत्तरमे इटहरी अवस्थित अछि । भारतक अररिया जिलाक जोगबनीमे रेल लाइन समाप्त होइत अछि । एतयसँ कटिहार, कोलकाता आ नयाँ दिल्लीक लेल सीधा रेल सेवा उपलब्ध अछि । भारत आ नेपालक ई क्षेत्रमे राजश्व केन्द्र स्थापित अछि । नेपाली आ भारतीय लोकसभ निकसँ आवतजावत करैत अछि ।
- शहर भितर: साइकल, मोटर सवारी, रिक्सा आ ट्याक्सीसभ शहरमे चलैत अछि । शहरसँ बाहर यात्राक लेल अटो रिक्सा (टेम्पो)उपलब्ध अछि । सिटी सफारी आ विद्युतीय रिक्सा इटहरीक सम्पूर्ण भागमे जुड़ल अछि जे सर्वसुलभ आ वातावरण मैत्री अछि ।
लोकसभ
एतय नौ हजार ७९१ घरपरिवार बसोवास करैत अछि । ई नगरमे विभिन्न जातजाति तथा धर्म-संस्कृतिक लोकसभक बसोवास रहल अछि । ब्राहृमण, क्षेत्री, नेवार, राई, लिम्बु, गुरुङ, तामाङ, मुसहर, मुसलमान, चौधरी तथा थारूक मुख्य बसोवास रहल इटहरी उपमहानगर क्षेत्रमे मुख्य भाषाक रूपमे नेपाली, थारू, मैथिली, राई, लिम्बु, तामाङ, सुनुवार आ नेवारी भाषा बाजल जाइत अछि ।
धार्मिक केन्द्रसभ
इटहरी नेपालक मुख्य शहरसभमे सँ बहुसङ्ख्यक हिन्दू धर्मावलम्बीसँ भरल शहर छी । एतय अवस्थित मन्दिरमे अधिकांश धार्मिक, सामाजिक आ सांस्कृतिक गतिविधि देखल जा सकैत अछि । इटहरी नगरक्षेत्रमे कृष्ण प्रणामी मन्दिर, राधाकृष्ण मन्दिर, मानवधर्म सेवा समिति, शिव मन्दिर, दक्षिणकाली मन्दिर, मनकामना मन्दिरलगायत विभिन्न धार्मिक मठ, मन्दिर तथा देवस्थलसभ अछि । विजयादशमी, यमपञ्चक, तीज, होली, श्रीकृष्ण जन्माष्टमी, बुद्ध पूर्णिमा, ल्होसार, छठ, रामनवमी, इद, बकरिद तथा रमजान लगायतक पावनि तिहारसभ भव्य रूपमे मनाएल जाइवाला इटहरी नगरक्षेत्रक अपने प्रकारक विशेषता अछि । इटहरी शहरमे आ बाहरी इलाकासभमे अनेकन अन्य मन्दिर अछि ।
मौसम
ठण्डी मौसममे इटहरीक तापक्रम १०-१८ डिग्री सेन्टिग्रेड होइत अछि तँ गर्मी मौसममे ३०-४२.३ डिग्री सेन्टिग्रेड तापक्रम होइत अछि ।[९][१०]
बजार
इटहरीमे विभिन्न विभागीय दोकान आ डिपार्टमेन्ट स्टोर्सक स्थापना कएल गेल अछि । गोरखा डिपार्टमेन्ट स्टोर सम्पूर्ण डिपार्टमेन्ट स्टोरसभमे सभसँ पैग अछि । भूतपूर्व गोरखा डिपार्टमेन्ट स्टोर, सनराइज डिपार्टमेन्टल स्टोर आ अन्य डिपार्टमेन्ट स्टोर्स एतय स्थापना कएल गेल लोकप्रिय स्टोर्स छी । रविदिन आ बुधदिन इटहरीमे स्थानीय हटिया लगैत अछि । हटियामे तरकारी, कपड़ा, खाद्य पदार्थ आ अन्य दैनिक आवश्यकताक वस्तुसभ खरिद विक्री कएल जाइत अछि ।[१२]
मिडिया
शिक्षा
साहित्य
पार्कसभ/मनोरञ्जन केन्द्रसभ
इटहरी शहरमे किछ पार्क, वनभोज केन्द्र आ मनोरञ्जन केन्द्रसभ रहल अछि । किछ मुख्य मनोरञ्जन केन्द्रसभ निम्न अछि:
- ताल तलैया: पार्क आ वनभोज केन्द्र ।
- बेतना सिमसार: सिमसार क्षेत्र आ नौका विहारक लेल छोट प्राकृतिक पोखरि । ई इटहरीसँग २० किमी दुर बेलबारीमे अछि ।
- हसिना सिमसार: सिमसार क्षेत्र, पार्क आ वनभोज केन्द्र । ई इटहरीसँग १२ किमी दुर सुन्दर दुलारीमे अछि ।
- गोकुलम रिसोर्ट: पार्क आ मनोरम रिसोर्ट ।
- आई सिनेमा: देशक आधुनिक सिनेमा घर ।
- ओसियन पार्क: बच्चाक लेल पार्क ।[१३]
खेल
हरेक वर्ष इटहरीमे विभिन्न स्थानीय आ क्षेत्रीय स्तरक खेल प्रतियोगिता आयोजित कएल जाइत अछि । क्षेत्रीय खेल स्टेडियम पूर्वाञ्चल स्टेडियम निर्माणाधीन अछि । राष्ट्रिय जागृति क्लब (राजा क्लब) इटहरीक एक अग्रणी क्लब छी । इटहरीमे कयन फिटनेस आ जिम केन्द्र अछि । फुटबल, क्रिकेट, भलिबल, बास्केटबल, टेबल टेनिस सबसँ लोकप्रिय खेल छी । इटहरी शहर नेपाल राष्ट्रिय फुटबल टिमक लेल सुरेन्द्र तमाङ जका स्टार खेलाडी देनए अछि ।[१४][१५]
सुरक्षा
धर्म आ संस्कृति
महत्वपूर्ण व्यक्तित्वसभ
- द्वारिक लाल चौधरी, मेयर [१६]
- लक्ष्मी गौतम, उप-मेयर
- सर्वध्वज साम्बा, भूतपूर्व मेयर
- टेक नारायण चौधरी, प्रसिद्ध जमिनदार
- धनुषधारी चौधरी, प्रसिद्ध जमिनदार
चित्र दीर्घा
इटहरीक उत्तरी दिशामेमे रहल धरान उपमहानगरपालिकाक दृश्य
सन्दर्भ सामग्रीसभ
- ↑ "६१ वटा नगरपालिका र ७ वटा उपमहानगरपालिका थप (सूचीसहित)", अन्तिम पहुँच मंसिर १६,२०७१।
- ↑ "६१ नगरपालिका र ७ उपमहानगरपालिका घोषणा (नाम र गाभिएका गाविससहित", अन्तिम पहुँच मंसिर १६,२०७१।
- ↑ "Nepal Census 2001", Nepal's Village Development Committees, Digital Himalaya, अन्तिम पहुँच २ दिसम्बर २००८।
- ↑ "Itahari Sub-Metropolitan city"।
- ↑ इटहरीको इतिहास खोजी, अन्तिम पहुँच २०१७-०८-२८।
- ↑ Lamsal, Krishnabinod (२०१५-१०-०९) [१९९८], "Mr", Itahari 1 (1): २३।
- ↑ २२ नयाँ शहर निर्माण तीव्र गतिमा - आर्थिक अभियान राष्ट्रिय दैनिक, अन्तिम पहुँच २०१७-०८-२८।
- ↑ विकासको पथमा लम्किँदै शताब्दी पुरानो सहर - Karobar National Economic Daily (नेपालीमे), अन्तिम पहुँच २०१७-०८-२८।
- ↑ "Archived copy", मूलसँ २०१६-०३-०४-मे सङ्ग्रहित, अन्तिम पहुँच २०१६-०२-२७।
|deadurl=प्यारामिटर ग्रहण नै केलक (सहायता)
- ↑ Itahari Monthly Climate Averages, अन्तिम पहुँच २०१७-०८-३१।
- ↑ "Normals from 1985-2017", Department of Hydrology and Meteorology (Nepal), अन्तिम पहुँच २० अक्टुबर २०१२।
- ↑ "Itahari businesspersons defy bandh - The Himalayan Times", The Himalayan Times (अङ्ग्रेजीमे), २०१५-०८-२४, अन्तिम पहुँच २०१७-०८-३१।
- ↑ http://www.myrepublica.com/news/21062/
- ↑ "Former footballer disheartened by same old conditions of players", My Republica (अङ्ग्रेजीमे), अन्तिम पहुँच २०१७-०८-३१।
- ↑ Suresh Adhikari provide Football in Itahari., २०१५-०६-२४, अन्तिम पहुँच २०१७-०८-३१।
- ↑ http://itaharimun.gov.np/en/content/dwarik-lal-chaudhary
बाह्य जडीसभ
- विकिमिडिया कमन्समे इटहरी उपमहानगरपालिकासँ सम्बन्धित मिडिया अछि ।


text:
वर्तमान मिथिला समाजक सोझाँ रोजी एकटा प्रमुख चुनौतीक विषय होइत छैक। स्थिति मे बहुत तेजी सँ बदलाव एनाय स्वाभाविके बुझाइत छैक, कारण लोकपलायनक समस्या दिनचर्या समान स्थापित भऽ रहल अछि आइ मिथिलाक्षेत्र मे। एखनहु गोटेक समृद्ध-सक्षम वा संकल्पित बुढ-पुराण जिबैत भेट सकैत छथि जे अपन गामक सीमा तक नहि नंघने हेता, दु:ख-सुख सब तरहें अपन डीहे पर दिवस गमा लेलनि। मुदा नव पीढी एहेन रूढिवादी विचारधारा मे अपना केँ नहि ढालि सकैत अछि। गाम मात्र प्रारंभिक शिक्षा या फेर सामाजिक – व्यवहारिक शिक्षा तक लेल अनिवार्य छैक, सेहो मात्र ओतबे जनसंख्याक लेल जेकर मूल एखनहु गाम सँ जुड़ल छैक। ओ जे आइ सँ दशकों पूर्व मजदूरी करबाक लेल गाम सँ बाहर गेल, ओतय ओकर आमदनी आ रहन-सहन यदि बन्हा गेल तऽ अपन परिवार सहित ओ ओतहि बसोवास करय लागल, गाम ओकरा लेल कहियो मौका-कूमौकाक बात तक सीमित भऽ गेल अछि।
एकटा प्रश्न शिक्षा जेकर महत्त्व आब लगभग शत-प्रतिशत जनमानस बुझय लागल छैक ओहि लेल प्रवास पर गेनिहार मैथिल किछु बेसिये जाग्रत अछि। अपन पेटो काटि लोक आगाँक पीढी केँ शिक्षा सँ सशक्त बना रहल अछि। लेकिन एहि सब संक्रमणकाल सँ निकैल रहल मैथिल अपन मूल्यवान् परंपरा सँ सेहो बहुत तेजी सँ दूर भऽ रहल अछि। एहि तरहें ई स्पष्ट छैक जे लोकसंस्कृतिक स्थापित अस्तित्व शीघ्रहि नाश केँ प्राप्ति करत आ पहिचानक विशिष्टताक एकमात्र आधार लोकसंस्कृतिक नाश भेला सँ मानव सभ्यताक विविधता समाप्त होयत, वर्चस्वक लड़ाई बढत आ मानवीय मूल्य, नीति, सिद्धान्त आदि सबटा बात मे मात्र भौतिकतावादीक एकछत्र राज स्थापित होयत। जेकर परिणाम वीभत्स भऽ सकैत अछि। अत: हरेक क्षेत्रक विशिष्टताक रक्षा करब राज्यक प्रमुख जिम्मेवारी अछि। मिथिलाक पहिचान केर रक्षा आ मैथिल केर पौराणिक स्थापित सभ्यताक सुरक्षा सेहो क्षेत्रक आर्थिक विकास टा सँ संभव होयत जाहि दिशा मे वर्तमान राज्यक ध्यान जायब आवश्यक अछि।


text:
पटना। फरबरी १५, २०१६. मैथिली जिन्दाबाद!!
मैथिली लिटरेचर फेस्टिवल – तीन दिवसीय साहित्य सम्मेलनक संग पुस्तक मेला, मिथिला खान-पान एवं चित्रकला प्रदर्शनीक अपूर्व आयोजन, साल २०१४ केर पहिल आर एहि बेरुक दोसर आयोजन दिसम्बर १२-१४, २०१५ केर तारीख परिवर्तन भेलाक बाद फरबरी १२-१४, २०१६ मे भव्यतापूर्वक संपन्न भेल अछि।
मैथिली लेखक संघ, पटना द्वारा आयोजित, कथाकार अशोक केर संयोजन, श्याम दरिहरे केर समय एवं कार्यक्रम समन्वय तथा महासचिव विनोद कुमार झा द्वारा अतिथि-स्वागत-सत्कार मे “मैथिली लिटरेचर फेस्टिवल” मैथिली साहित्य जगत् केर एकटा महाकुंभ समान प्रखर स्वरूप मे देखायल।
कोलकाता, दिल्ली, जमशेदपुर, जनकपुर, काठमांडु, विराटनगर केर अतिरिक्त पटना, सुपौल, सहरसा, मधेपुरा, अररिया, पुर्णियां, कटिहार, औरंगाबाद, राँची, दरभंगा, मधुबनी, समस्तीपुर, बेगुसराय, खगड़िया आदि जिलाक विभिन्न ठाम सँ मैथिली साहित्यक एक सँ बढिकय एक पुरोधा, संगहि साहित्यक पौराणिक विधा खिस्सा, नाटक आ विदापत नाच केर स्रष्टा लोकनिक विशाल जमघट लागल।
मैथिली लिटरेचर फेस्टिवल मे विभा दास केर मिथिला चित्रकला सँ सजल परिधान व गृह-सज्जाक सामान केर प्रदर्शनीक संग-संग पेटल्स लिफ व अन्यान्य आर्टिस्ट एवं आर्ट डिजाइनर सबहक कलाकृतिक व्यवसायी उत्पादक प्रदर्शनी सेहो लागल छल। मैथिली साहित्य संस्थान, मैथिली अकादमी, मिथिला दर्शन, शिव पुस्तक भंडार द्वारा मैथिली भाषाक एक सँ बढिकय एक पोथी, शोधग्रंथ, जर्नल, पत्रिका, पुरान प्रकाशनक संकलन केर प्रदर्शनी लगाओल गेल छल। आर तऽ आर, मिथिलाक प्रसिद्ध खाद्य परिकार माछ-चुरा, आमक चटनी, अँचारक सचार संग अन्यान्य वस्तु जेना अदौरी, तिलौरी, तिसियौरी, दनौरी, मुरौरी, कुम्हरौरी, चरौरी आदिक प्रदर्शनी लगाओल गेल छल। पटना, मधुबनी एवं दरभंगा जिलाक विभिन्न ठाम सँ सहभागी कलाकार, गृह-उद्योगी आदि सुन्दर सहभागिता देने छलाह।
यूथ हॉस्टल, पटना केर प्रांगण मे लागल विशाल पण्डाल कोनो नव विवाहित दूलहिन समान सजाओल गेल छल। फ्रेजर रोड – पाँच सितारा मौर्या होटल केर ठीक बगल मे अवस्थित एहि कार्यक्रम स्थल पर अतिथि लोकनिक रहबाक – खेबाक इन्तजामक संग कार्यक्रम आयोजनक करबाक विशाल मंच ओ पण्डाल बनाओल गेल छल। सब किछु एकदम वैज्ञानिक तौर-तरीकाक संग! आगन्तुक अतिथि लोकनि दूर-दूर सँ अबैत छलाह, मैथिली साहित्य आ पत्रकारिताक संग प्रकाशन-संपादन सँ सतति सेवादान कएनिहार अजित आजाद हुनका लोकनिक स्वागत करैत विश्राम करबाक कोठरी धरि पहुँचाबैत छलाह। तहिना अमित आनन्द – दीप नारायण विद्यार्थी कार्यक्रम मे सहभागी अतिथि लोकनिकेँ मार्गदर्शन करैत देखाएत छलाह।
आयोजन समितिक तरफ सँ युवा साहित्यकार बाल मुकुन्द पाठक पर बड पैघ जिम्मेवारी देल गेल छलनि। ओ समस्त आगन्तुक अतिथि लोकनिक सिलसिलेवार पंजी तैयार कय रहल छलाह आ हुनका लोकनि केँ जलखय, कलौ एवं रात्रि भोजनक कूपन बाँटि रहल छलाह। एतबा नहि, आयोजन समितिक निर्णयानुसार कोनो प्रकारक सहयोग संकलन करबा लेल ओ रसीदक संग स्वीकृत ५०% रिबेट कूपन सेहो उपलब्ध करा रहल छलाह। ओहि रिबेट कूपन सँ अहाँ आयोजन स्थल पर प्रदर्शनी मे लागल कोनो सामान खरीद सकैत छलहुँ।
मैथिली लिटरेचर फेस्टिवल केर आयोजनक मूल उद्देश्य मैथिली केँ बाजार मे ब्रान्डिंग केर संग-संग मार्केटिंग करब छल। सहिये बात छैक जे कोनो भाषा जेकर बाजार मूल्य कमजोर पड़ैत छैक ओकर आयू शनैः-शनैः क्षीण होएत चलि जाएत छैक। मैथिली भाषा एवं साहित्य केर बाजार एतबा कमजोर पड़ि गेलैक अछि जे स्वयं मैथिलीभाषी अन्य-अन्य भाषाक नाम सँ अपना केँ चिन्हेबा मे आत्मगौरवक अनुभूति कतेको ठाम करय लागल अछि। एहि कमजोरी सँ निजात पेबाक लेल बिहार राज्य केर राजधानी पटना जतय मैथिली अपन उत्कर्ष लगभग हर क्षेत्र मे बनौलक, ताहिठाम एकर आयोजन रखला सँ देश-विदेश धरि मैथिलीक आवाज पहुँचबा मे सफल भऽ रहल अछि।
वर्तमान मिथिलाक भूगोल अनिश्चित होयबाक कारण मैथिली भाषा-साहित्य मे योगदान देनिहार स्रष्टा लोकनिक पहिचान कतहु अन्हरिया मे गूम नहि भऽ जाय, ताहि सँ सेहो प्रेरित उपरोक्त साहित्य उत्सव अपन नाम मे ‘अन्तर्राष्ट्रीय भाषा अंग्रेजी’क उपनाम जोड़ि कतेक दूर धरि संवाद संचरण करय चाहि रहल अछि, ई सहजहि बुझय योग्य विषय छैक।
युवा पीढी जाहि मे अंग्रेजी माध्यमक शिक्षा केर लोकप्रियता छैक, तिनका सहित संसारक हर कोण धरि मैथिली ब्रांड केँ पहुँचेबाक सारगर्वित संदेश एहि मैथिली लिटरेचर फेस्टिवल सँ जाएत अछि। एकर प्रारूप पर मैथिल लेखक-स्रष्टा सब बहुत गंभीरतापूर्वक विचार करैत साहित्य ओ संस्कार केर हर विधा केँ अलग-अलग सत्र मे समेटने छथि, संगहि एकर सफलतापूर्वक संचालनक वास्ते अनुशासन सँ भरल कतेको रास कठोर नियम तक बनाओल गेल अछि। सब सँ पैघ बात, मैथिल केर आम आदतिक ठीक बिपरीत घड़ीक सुइया संग चलबाक एकटा अत्यन्त प्रेरणास्पद कार्य करब तथा पूर्व निर्णीत योजना मे कनिको टा संशोधन कार्यक्रम-काल मे सोचबो नहि करब एहि आयोजनक अपन खास विशेषता मे गानल जा सकैत अछि। भलेहि तत्काल उपस्थित परिस्थिति एहि वास्ते नीक कहय वा बेजाय, मुदा नियम केर पालन करब एहि आयोजनक मानू खास धर्म हो।
कार्यक्रम मे कि सब विषय पर चर्चा भेल
सबसँ पहिल दिन – शुरुआत बिना कोनो ताम-झाम आ गफ-गाफ – कार्यक्रम संयोजक कथाकार अशोक केर संचालन मे ‘मोन पड़ै छथि’ सँ शुरु भेल। एहि सत्र मे विमर्शी विचारक छलाह – डा. भीमनाथ झा, फूलचन्द्र मिश्र रमण, प्रेमलता झा, राम लोचन ठाकुर एवम् मनोज मनुज। हालहि दिवंगत मैथिली भाषा कथाकार लोकनि केँ श्रद्धांजलि देल गेल।
श्रद्धांजलि मुख्य रूप सँ केन्द्रित रहल भाइसाहेब अर्थात् राज मोहन झा पर, मुदा एहि क्रम मे मोन पाड़ल गेलाह सत्यानंद पाठक, डा यंत्रनाथ मिश्र व किछु अन्य स्रष्टा लोकनि। भाइसाहेब पैछला वर्ष मैथिली लिटरेचर फेस्टिवल व्हील चेयर पर बैसिकय निरंतर तिनू दिन देखलैन, ई कहैत कथाकार अशोक भाव-विह्वल भऽ श्रद्धा स्वरूप अपन आँखिक नोर केँ बहरेबा सँ रोकि नहि सकलाह। डा. भीमनाथ झा द्वारा भाइसाहेब केर जीवन पर प्रकाश दैत श्रद्धांजलि सुमन अर्पित कैल गेल छल।
तहिना साहित्यकार फूलचंद्र मिश्र रमण द्वारा मैथिली साहित्यकार रमाकांत मिश्र अर्थात् रामू केँ मोन पाड़ल गेल छल। साहित्यकार राम लोचन ठाकुर द्वारा मैथिली नाटककार गुणनाथ झा केँ मोन पाड़ैत हुनकर जीवन पर प्रकाश देल गेल छल। मैथिली लेखिका प्रेमलता झा द्वारा सकुन्तला चौधरीक जीवन पर प्रकाश दैत हुनका मोन पाड़ैत श्रद्धा-सुमन अर्पित कैल गेल छल। मंचासीन मनोज मनुज द्वारा मैथिली साहित्यकार एवं नाटककार कुमार शैलेन्द्र केँ मोन पाड़ल गेल छल।
तदोपरान्त दोसर सत्र मे मैथिली लिटरेचर फेस्टिवल केर दीप्ति प्रज्वलनक संग उद्घाटन कैल गेल छल। एहि सत्र मे वरिष्ठ साहित्यकार कीर्ति नारायण मिश्र, मैथिली लेखक संघ केर अध्यक्ष नरेन्द्र झा, पद्मश्री डा. उषा किरण खान, मैथिली साहित्यकार सुभाष चन्द्र यादव तथा नेपाल सँ मैथिली साहित्यकार डा. राम भरोस कापड़ि सहभागी भेल छलाह। एहि सत्रक संचालन मैथिलीक सुप्रसिद्ध रेडियो प्रस्तोता छात्रानंद सिंह झा उर्फ बटुक भाइ कएलनि।
मैथिली लिटरेचर फेस्टिवल केर परिकल्पना आ एकर क्रियान्वयन पर प्रकाश देबाक संग-संग एकर उपलब्धि मैथिली केँ संसार मे समृद्ध भाषाक रूप मे स्थापित करबाक बात वक्ता लोकनि अपन विचार मे रखने छलाह। उद्घाटनकर्ता कीर्ति नारायण मिश्र एहि तरहक आयोजन मे युवा पीढीक सहभागिता बढेबाक विचार देलनि, तहिना डा. उषा किरण खान पटना मे एहि तरहक आयोजन करबाक लेल अपन जगह (चेतना समिति द्वारा निर्मित विद्यापति भवन) उपलब्ध रहितो आन-आन ठाम होयबा पर चिन्ता व्यक्त करैत एकर ऐगला आयोजन ओहि ठाम करबाक भावना व्यक्त केलनि। ओ किछु आक्रोशित होएत कहली जे बहुत संघर्ष सँ मैथिलीक सेवा लेल उपलब्धि हासिल कैल गेल छल जे आइ अपन बाट सँ भटैक गेल अछि, एकरा फेर सँ बाट पर अनबाक लेल जँ संघर्ष करय पड़त तऽ ओहो आगु रहती। डा. खान द्वारा युवाक सहभागिता जरुरी होयबाक बात कहल गेल, संगहि ओ पदलोलुपताक कमजोरी वर्तमान पीढीक कमजोरी थीक ताहि पर सवाल उठेलनि। ओ कहलनि जे एकटा मेगा इवेन्ट सँ लक्ष्य केर प्राप्ति नहि भऽ सकैत अछि, एहि लेल बीच-बीच मे एहेन कार्यक्रम सबहक आयोजन करब जरुरी अछि जाहि सँ युवा सहभागिता मे उल्लेखनीय वृद्धि संभव होयत।
सुभाष चन्द्र यादव मैथिली साहित्य केर सेवा केँ बाजार संग जोड़बाक प्रयासक रूप मे मैथिली लिटरेचर फेस्टिवलक खूब प्रशंसा करैत एकर सफलता लेल शुभकामना देलनि। तहिना डा. राम भरोस कापड़ि द्वारा भारतीय मिथिलाक्षेत्र मे नेपाली मिथिलाक्षेत्रक मैथिली गतिविधि व खास कयकेँ पोथीक प्रकाशन आदि पर गंभीरता सँ समाचार संप्रेषण नहि भऽ पेबाक कारण कम जानकारी रहबाक बात कहलनि। संगहि, भारतीय मिथिलाक बाजार क्षेत्र मे नेपाली मिथिलाक प्रकाशित पोथी सबहक बिक्री-वितरण आ प्रचार-प्रसार मे सहयोगक अपेक्षा सेहो रखलैन। नव नेपाल केर संघीयता मे मधेस तथा ओहि ठामक मुख्य भाषा मैथिली भेला सँ एहि भाषाक भविष्य आरो नीक होयबाक आश्वासन सेहो डा. कापड़ि द्वारा देल गेल छल। आगामी कार्यक्रम सँ नेपाल मे प्रकाशित मैथिली पोथी लेल एकटा अलगे स्टाल उपलब्ध करेबाक माँग ओ आयोजनकर्ता सँ केलनि।
चर्चाक क्रम मे मैथिली लिटरेचर फेस्टिवल पटना सँ इतर अन्य छोट-छोट शहर सब मे आर मिथिलाक मूल भूमि पर सेहो आयोजित कैल जेबाक चाही ई विचार आयल। साहित्य एवं संस्कृति केँ समर्पित ई आयोजन हाल समूचा देश केर रोल मॉडल थीक। नव लोक केँ प्लेटफार्म देबाक गरज सँ एहि सँ बेसी नीक आयोजन आर दोसर कोनो लिटरेचर फेस्टिवल नहि अछि, ई विचार वरिष्ठ साहित्यकार कीर्तिनारायण मिश्र द्वारा व्यक्त कैल गेल छल। हिनका द्वारा वर्तमान युवा पीढीक सजगता अपन भाषा ओ संस्कृति प्रति बढबाक बात कहल गेल – ओ कहलैन जे युवा सब भाग लैथ, हम सब हुनका प्रोत्साहित करी। लेट देम पार्टिसिपेट, लेट अस एप्रीसियेट। मैथिली लिटरेचर फेस्टिवल केर दोसर आयोजनक रूप केँ ग्रान्ड कहैत ओ भरपूर प्रशंसा सेहो केलनि। ओ नव पीढी द्वारा अपन भाषा-साहित्य प्रति समीक्षा लिखबाक कला केर चर्चा करैत यैह सजगता मैथिली भाषाक अमरतत्त्व होयबाक बात कहलैन।
एहि सत्र मे मैथिली लिटरेचर फेस्टिवल केर दोसर आयोजनक स्मारिकाक विमोचन कैल गेल। एकर संपादिका प्रो. पन्ना झा सहित मंचासीन वरिष्ठ साहित्यकार लोकनि द्वारा सामूहिक रूप सँ स्मारिकाक विमोचन कैल गेल छल।
आयोजक मैथिली लेखक संघ केर अध्यक्ष नरेन्द्र झा नेपालक त्रिभुवन विश्वविद्यालय मे मैथिलीक समृद्ध पुस्तकालयक प्रशंसा करैत मैथिली लिटरेचर फेस्टिवल केर कुल १५ सत्र अत्यन्त महत्वपूर्ण रहबाक बात कहैत एकरा सफल बनेबाक आह्वान कएलनि।
उद्घाटन सत्रक तुरन्त बाद तेसर सत्र ‘हम पोथी पढब’ अजित आजाद केर संचालन मे साहित्य अकादमी सँ सम्मानित उपन्यास ‘उचाट’ पर गंभीर परिचर्चा भेल छल। एहि सत्रक विमर्शी-वक्ता कमलानन्द झा, डॉ पन्ना झा एवं डॉ फूलो पासवान छलाह। उचार उपन्यासक भाषा-शैली, कथ्य एवं विभिन्न तकनीकी पक्ष पर अजित आजादक प्रखर प्रश्नक सामना करैत वक्ता लोकनि अपन विचार रखलैन। संगहि सत्रक अन्त मे उपस्थित दर्शक लोकनि सेहो उचाट तथा उपन्यास लेखन सम्बन्धी अपन जिज्ञासा रखलैन जेकर जबाब वक्ता द्वारा देल गेल छल।एहि सत्र मे डा. तारानंद वियोगी केर आलोचना पुस्तक बहुवचन केर लोकार्पण डॉ नारायणजी द्वारा कैल गेल जखन कि सुभाषचन्द्र यादव केर उपन्यास गुलो केर लोकार्पण डॉ भीमनाथ झा द्वारा कैल गेल छल।
चारिम सत्र “आदान-प्रदान” अर्थात् मैथिली भाषा सँ दोसर भाषा मे अनुवाद आर दोसर भाषा सँ मैथिली भाषा मे अनुवाद पर विशेष चर्चा कैल गेल जाहि मे बैद्यनाथ झा, डॉ इंदिरा झा तथा डॉ नारायण झा सहभागी छलाह। एहि सत्रक संचालन प्रदीप बिहारी द्वारा कैल गेल छल। कोनो एक भाषाक जीवन्त बनेबा मे अन्य भाषा-भाषी बीच एकर कथ्य-शैली तथा कन्टेन्ट्स पहुँचेबाक जरुरत होएछ आर अनुवाद एहि लक्ष्य केँ पूरा करैत अछि। जाबत मैथिली भाषाक प्रचार अन्य भाषा-भाषी धरि नहि होयत, ताबत विश्वपटल पर एकर बाजार विस्तार संभव नहि भऽ सकैत अछि। एहि कार्य लेल द्विभाषी मैथिल आर खासकय जे प्रवासक्षेत्र मे रहैत अन्य भाषाक जानकार छथि तिनका पर भार बेसी रहबाक सभादेश भेल छल। अन्य भाषा सँ मैथिली मे अनुवाद सेहो ओतबे आवश्यक अछि जाहि सँ मैथिली भाषाक शैली मे उपयुक्त सुधार-परिवर्तन करैत एकर प्रखरता केँ कायम राखल जा सकैछ।
दर्शकवर्ग सँ प्रश्नकर्ताक रूप मे आइआइएम कोलकाता केर प्राध्यपाक विद्यानन्द झा केर सुझाव अत्यन्त महत्वपूर्ण छल। एहि सत्र मे संचालनकर्ता प्रदीप बिहारी नेपाली सँ मैथिली मे आ मैथिली सँ नेपाली मे अनुवाद करबाक कार्य कएने छथि, तहिना बैद्यनाथ झा पंजाबी सँ मैथिली व मैथिली सँ पंजाबी मे, इन्दिरा झा एवं डा. नारायण जी द्वारा सेहो भिन्न-भिन्न भाषा मे अनुवाद कैल गेल अछि। चर्चाक केन्द्र मे अनुवादक आधार भाषा हिन्दी हेबाक चाही वा नहि ईहो विषय मुख्य छल। सभादेशक मुताबिक मैथिली सँ हिन्दी मे अनुवाद भेलाक बाद पुनः ओ आन-आन भाषा मे अनुवाद स्वतः होमय लगैत अछि ई स्पष्ट भेल छल। अनुवादक केर नाम लेखकक नामक ठीक नीचां हो ई अपेक्षा राखल गेल छल।
पहिल दिनक पाँचम सत्र ‘खिस्सा कहय खिसनी’ मे सुपौल जिला सँ आयल बदरी मुखिया खिस्सक्कर सँ श्रुति-साहित्यक विशेष रूप पर संचालक मैथिली कवि ओ साहित्यकार रघुनाथ मुखिया चर्चा कएलनि। संगहि खिस्साक रूप मे लोरिक आ करिका केर खिस्सा सुनल गेल छल। कोना लोरिक द्वारा दुर्गा यानि देवीरूपी ईश्वर केँ अपनहि शक्ति सँ कार्य करबाक बात कहला पर ओकर परीक्षा लेल गेल, फेर लोरिक केर सती नारी (पत्नी) द्वारा कोन तरहें दुर्गा संग संघर्ष कय इन्द्रपुरी धरि जाएत दुर्गा सँ पतिक वापसी लेल वर माँगि पुनः दुर्गा अपन शक्ति सँ लोरिक केँ करिकाक कारागार सँ मुक्ति दैत स्वतंत्र केलाक बाद, ओकरा पुनर्जीवन देलाक बाद फेर प्रश्न पूछला पर जे कह तोरा के बचेलकौक, तेकर जबाब मे फेर लोरिक अपनहि बल सँ – अपनहि भागे – अपनहि कर्मे जीवन पेबाक बात कहैत देवी दुर्गा केँ पर्यन्त कहबौलक जे “जो रे लोरिक, तूँ जितलें, हमहीं हारलौं”, ई लोकगाथा सुनायल गेल। मिथिला मे एहेन-एहेन लोकदेवता होयबाक एकटा प्राचीन खिस्सा सेहो श्रुति-साहित्यक एक विधा रहबाक कार्यक्रम एहि फेस्टिवल केर एक मुख्य आकर्षण समान प्रतीत भेल। दर्शक एकर भरपूर सराहना करैत देखेला। संगहो विलोपोन्मुख एहि परंपराकेँ बचेबाक एकटा विषय सबहक माथ मे प्रवेश पाबि सकल – ई विचार सभादेशक रूप मे सोझाँ आयल छल। डा. योगानन्द झा केर समीक्षा सेहो खिस्सा कहबाक परंपरा मिथिलाक लोकसाहित्यक हिस्सा रहबाक बात कहलैन। ओ कहलैन जे प्रगतिशील लोकपरंपराक परिचायक थीक ई खीस्सा-पिहानी, संगहि लोरिक केर खिस्सा सँ स्त्री-पुरुष केर आपसी सुमधुर संबंध सँ देवता पर सेहो विजयी प्राप्त करबाक एकटा अनुपम सीख भेटैत अछि – ओ स्पष्ट कएलनि।
फेस्टिवलक पहिल दिनक अन्तिम सत्र ‘गीत-नाद’, जाहि मे पहिल गीत विभिन्न मैथिली कवि लोकनि द्वारा सस्वर कविताक पाठ सँ भेल छल। दोसर ‘नाद’ मे शैली द्वारा मिथिलाक पारंपरिक गीत केर गायन सँ भेल छल। गीत मे सहभागी कवि डा. चन्द्रमणि, अशोक मेहता, फूलचन्द्र झा प्रवीण, सतीश साजन, रामेश्वर निशान्त, रामदेव प्रसाद मंडल झाड़ूदार, जगदीश ठाकुर अनिल, शशिबोध मिश्र तथा स्वयं संचालक कमल मोहन चुन्नू भाग लेलनि।
हिनका लोकनि द्वारा सस्वर कविता पाठ गीत रूप मे प्रस्तुति श्रोता लोकनि केँ परमानन्द मे जे जतेक डूबेलक मुदा मिथिलाक पारंपरिक गीत पर शोध कएनिहार गिरिजानंद सिंह केर प्रस्तुति मे दादी-बाबी द्वारा कोना गीत गायन होएत छल तेकर प्रस्तुति शैलीक सुमधुर आवाज मे श्रोता लोकनि केँ मंत्रमुग्ध कए देलक। एना लागल मानू हम सब सैकड़ों वर्ष पूर्व केर मिथिलाक ओ दृश्य देखि रहल छलहुँ जाहि मे हमरा लोकनिक पूर्वज पीढीक महिला लोकनि गीत गायनी कय रहल छलीह। परन्तु ओ गायन मे बनैली राज केर संगीत शैलीक मिश्रण आ स्वयं शैली सिंह द्वारा ओकर प्रस्तुति – एकटा विलक्षण समा बान्हि देने छल।
अन्त मे हुनकर समदाउनिक गायन जखन हुनकर स्वयं केर नोर नहि रोकि सकल तऽ सहजे अनुमान कैल जा सकैत अछि जे दर्शक-श्रोताक हालत केहेन होयत। एहि शोधकार्यक प्रस्तुति स्वयं शोधकर्ता गिरिजानंद सिंह तथा हुनक सहयोग मे जेठ बहिन श्रीमती भारती झा रहल छलीह। जखन कि मिथिलाक पारंपरिक गीत केर शैलीक गायन सँ बनल सीडीक विमोचन पद्मश्री गजेन्द्र नारायण सिंह द्वारा कैल गेल छल।
मैथिली लिटरेचर फेस्टिवल केर पहिल दिनक एक-एक पल महत्वपूर्ण छल आर एहि मे सहभागी दर्शक मैथिली जिन्दाबाद केर संपादक प्रवीण नारायण चौधरी कहैत छथि जे ई दिन जीवनक एकटा अविस्मरणीय दिन केर रूप मे तऽ याद रहबे करत, संगहि एहि सँ नव पीढीक कार्यकर्ता सबकेँ बहुत किछु सिखबाक अवसर भेटल। ओ आह्वान करैत कहलैन जे आगाँ साल सँ एहि मे युवाक सहभागिता बढेबाक दिशा मे ओ महत्वपूर्ण प्रचार-प्रसार करैत रहता। एहि तरहक आयोजन सँ नव पीढी केँ सटीक दिशा भेटत ई सुनिश्चित अछि।


text:
नवका- पुरनका लेख सर्च करु...
नीतीश सरकार के रिपोर्ट कार्ड
नीतीश कुमार सरकारक आई रिपोर्ट कार्ड आएत. मुख्यमंत्री नीतीश कुमार आओर उप मुख्यमंत्री सुशील कुमार मोदी सरकार के साढ़े चार साल के कामकाज के लेखाजोखा पेश करताह. एहि मौका पर एनडीए सरकार के सभ मंत्री सेहो रहताह...एहि साल राज्य मे चुनाव होए वाला अछि ताहि लेल उम्मीद कएल जा रहल अछि जे एहि रिपोर्ट कार्ड मे सरकार अपन उपलब्धि के जमि क बखान करत.
सरकारक रिपोर्ट कार्ड मे अल्पसंख्यक...महादलित... आओर अतिपिछड़ा लेल चलाएल गेल सरकार के योजनाक विशेष चर्चा होएत... नीतीश सरकारक कोशिश अपन शासन काल के सभ काज के जमता के सामने लानाय रहत .. जेहि सं चुनाव के समय जनता सं वोट मांगय मे दिक्कत नहि होए.
मुदा विपक्ष एकरा सरकारक नौटंकी करार देलक अछि. विपक्ष के कहनाय अछि जे सरकार के अपन सफलता के संग संग विफलता के सेहो रिपोर्ट पेश करबाह चाही. ऐना नहि भेलाह पर विपक्ष खुद सरकारक विफलताक रिपोर्ट कार्ड पेश करत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
लेख
– वाणी भारद्वाज
नेनपन के किछु झलफल स्मरण जहिया हमर पिताजी लौकही ब्लौक मे चिकित्सा पदाधिकारी छलाह. हम सब सरकारी आवास मे रहैत छलहुँ. घरक सीध मे चिकित्सालय छल. घरक बाम कात थाना छल. तहिया सेंध मारि क चोर चोरी करैत छल सेह बड पैघ बात होइत छल. आ चोर के पुलिस पकडैत छल. शातिर चोर जे कतेको गाम चोरी केने रहैत छल. आ घरक पाछा मे बडकी टा बगीचा छल. ताहि मे तरह तरह के गाछ लागल. सपातू, सरीफा,आम, धातरी आर नहि मोन अछि. आ ओहि बगीचा मे सरकारी काज लेल राखल कटीला तार आ अलकतरा. किछु अलकतरा के टीन साबूत, किछु फूटल, किछु गिरल पडल. आ जमीन मे माटि मे मिलल. ओना त आन मास मे अलकतरा जमल रहैत छल मुदा गर्मी मे त तापमान सं पिघैल जाइत छल. हम सब चारि पाच भाई-बहिन अपन आ पिसियौत दुइ सं पाच सालक बीच के छलहुँ. गर्मी मास नम्हर दिन, घर क महिला सब भोर सं काज-धंधा क थकि हारि क दिन मे आराम करय लगैत छलीह. मुदा धियापुता त उकट्ठी होइत अछि, एक टा के नींद नहि आयल तं धीरे सं सब के उठा क खेलैय लेल इशारा क दैत छल. आ फेर त घर आँगन आ नहि त घरक सटल जे बगीचा छल ओतहि खेल धुक्कर शुरु भ जायत छल. खेलक क्रम मे कतेक बेर अलकतरा जे जमीन पर पिघैल क पसरल रहैत छल ओहि मे पैर फंसि जायत छल. पैर त कहुना खींचि तीरि कय निकलि गेल मुदा चप्पल फंसले रहि जायत छल. कहुना मारिक डर सं डेरायत डेरायत घर आबैत छलहुँ. भरि पैर अलकतरा सं सनल. माँ ओहन हाल देखिते पहिने डेंगेलक, तहन किरासन तेल ल क बैसि पैर मे सं अलकतरा छोराबैत छल. ईहो धमकी जे काल्हि सं ओतहि गेलें आ ई हाल भेलौक त आर बेसी मारि खेबें. कहु त ऐना भेलैक. फेर दोसर दिन वैह हाल दोसर संग होइत छल. कताक हमर सब भाइ बहिन केँ ओहि अलकतरा मे फंसल होयत से नहि कहि सकैत छी. आ ओहि लेल ओतबै मारियो खेने होयब. त यैह होइत अछि नेनपन. आइयो ओहिना झल-फल मोन अछि अलकतरा पाटल ओ बगीचा.


text:
मधुबनी : "सुच्चा मैथिल सामाजिक संगठन" द्वारा मिथिलाक मधुबनी स्थित बेनीपट्टी,कटैया, जगवन में सुच्चा मैथिलक बैसार बिरबल यादव अध्यक्षता में सफलता पूर्वक संपन्न भेल। एहि बैसार में मुख्य बिंदु शिक्षा रहल जाहि पर श्री यादव कहलनि जे मिथिलाक पछुआयल हर घर सँ कम सँ कम एकटा सदस्य उच्च शिक्षा ग्रहण कय निक जगह पर पँहुचय।
आब मिथिला टीम तीव्र गति सँ काज करय इहो पर सब सदस्यगण गंभीर भय विचार विमर्श केलाह संगे आर बहुतों मुद्दा पर चर्च भेल जेनाकी सदस्यता अभियान, मिथिला टीम में बदलाव, जिला स्तरीय, प्रखंड स्तरीय टीमक गठन आदि। बैसार में बिरबल यादव, लालबाबू यादव,सुशिल मंडल,भरत शर्मा उर्फ़ लव किशन,गणेश मंडल,अमलेश मंडल, रतीश राय, शत्रुध्न यादव ,ललित यादव ,कैलाश यादव ,रामशेवक यादव,विजय लाल यादव,एजु यादव,राम बाबू मंडल ,दूर दूर सँ सदस्य सब पहुँच कय बैसार सफल बनेलाह।
दोसर दिश मुम्बईक उपनगरीय क्षेत्र वसई-विरारक नालासोपारा (पश्चिम)राजा चाल,मुम्बई बाजार मे महाराष्ट्र टीमक सेहो बैसार कयल गेल । जाहि मे होली मिलन समारोहक आयोजन लेल तैयारी में की कोना कयल ताहि पर विचार कयल गेल।ओना त सुच्चा मैथिल टीम पिछलों साल निक जकाँ होली मिलन समारोहक आयोजन मीरा रोड में आयोजित कयल गेल छल, मुदा एहि बेर और बेसी भव्य रूप सँ मनायल जाय ताहि पर विचार कयल गेल।एहि आयोजनक जगह एहन होय की मुंबईक सब ठाम सँ सदस्य सुलभता सँ पहुँच सकय ताहिक लेल सब सदस्यक सहमती सँ विले पार्ले (पश्चिम) निर्णय लेल गेल।एहि बैसार में मनोज मंडल,संतोष मंडल,राम इक़बाल यादव,राधेश्याम मंडल,दिगम्बर शर्मा,अजित मंडल, अरविन्द सिंह संग बहुतों लोक शामिल भ बैसार सफल बनेलाह।


text:
पटना। मुख्यमंत्री नीतीश कुमार कहला अछि जे चाणक्य क परामर्श क बिना चंद्रगुप्त क शासन नहि चलि सकैत छल। चंद्रगुप्त सेहो कहियो एहन काज नहि केलथि जाहि स चाणक्य क भृकुटी तने। हम सेहो कोनो एहन काज नहि करए चाहब, जाहि स ब्राह्मण समाज क भृकुटी तने। बिहार क निर्माण मे ब्राह्मण क हिस्सेदारी रहल अछि आ आगू सेहो बनल रहत।
मुख्यमंत्री ब्राह्मण राजनैतिक चेतना समिति क तत्वावधान मे स्थानीय एसके मेमोरियल हाल मे आयोजित सामाजिक-एकजुटता सम्मेलन मे बाजि रहल छलाह। मुख्यमंत्री कहला, हम हर संभव इ कोशिश केलहु अछि जे बिहार क लोक कए एक-दोसर स जोडि़। समाज मे कटुता आ तनाव खत्म हुए। हमरा स पहिने लोकतनाव स निकलल आगि पर राजनीति करैत छलाह। हम राजधर्म स डिगए वाला नहि छी। बहुत मुश्किल स बिहार विकास दिस डेग बढ़ा रहल अछि। इ सब सद्भाव क वजह स भ रहल अछि।
मुख्यमंत्री कहला जे जखन तक गरीबी दूर नहि होएत देश क तरक्की नहि होएत। गरीबी कोनो जाति-बिरादरी तक सीमित नहि अछि। सब जाति मे गरीबी छथि।